Bukedde Online - Abatujju balaalise okutta famire ya nnaggagga Trump\nAbatujju balaalise okutta famire ya nnaggagga Trump\nFAMIRE ya Donald Trump eri mu kusattira okutagambika okuvudde ku bubaka obwasindikiddwa abateeberezebwa okuba abatujju nga bulagira Trump okuwanduka mu lwokaano lwa Pulezidenti wa Amerika.\nTrump (ku kkono) ne mutabani we Eric, 32, mu kampeyini.\nBamulaalise nti bw’atakikola, bagenda kutuusa obulabe ku baana be ne mukazi we era obubaka buno bwatuukidde ku kimu ku bizimbe ebiddukanyizibwa Eric Trump, mutabani wa Trump. Trump ayagala kuwangula ‘kamyufu’ k’aba Republican asobole okuvuganya ku bwapulezidenti mu kalulu akanaakubwa nga November 8, omwaka guno.\nEbitongole bya Amerika ebikessi okuli FBI ne The Secret Services bitandikiddewo okunoonyereza ku baasindise ekibaasa omwaba-dde obubaka nga bataddemu n’obuwunga obweru, ekyeraaliikirizza abooluganda lwa Trump nga bateebereza nti butwa.\nKwabaddeko akabonero akalaga nti ekibaasa kyayise Massachusetts okwolekera ‘amatwale’ ga Trump e New York.\nPoliisi y’e New York yasitukiddemu n’ekima ekibaasa kino ku kifo kya Trump eky’e Manhattan 100 Central Park South. Eweerezza obuwunga mu bakugu babwekebejje.\nBambega balondoola obubaka gye bwavudde era olunwe basinze kulusonga ku batujju b’akabiina ka ISIS, Trump b’aludde ng’akolokota.\nKampeyini za Trump amaze ekiseera ng’azitambuliza ku kulwanyisa butujju mu Amerika n’okukiggumiza nti bw’awangula entebe, tagenda kukoma ku kubonereza batujju abanaaba bakwatiddwa mu kutta abantu, wabula waakulondoola ne famire zaabwe zonna azibonereze kubanga ziba zaalemererwa okumatiza omwana akyawe obutujju ate nga n’ebiseera ebimu abatujju basalawo okwetulisizaako bbomu ng’ababateekamu ssente babawadde omusimbi ne bagulekera famire.\nKuno Trump abadde agattako okulwanyisa Abagwira n’Abasiraamu b’alowooza nti omwo mwe mujjira abatujju abataagala Amerika.\nOkwawukanako ku ngeri Trump gy’ayanguwamu okwanukula ku buli nsonga, ku kino yaluddewo okubaako ky’ayogera era emikutu gy’amawulire egyamwekubyeko obwedda agitegeeza kimu nti: Mumpeemu akadde mmale okwetegereza ensonga eno!\nTrump y’akulembedde banne ababiri b’avuganya nabo ng’alina obululu bw’ababaka 673 ng’addiriddwa Ted Cruz (410) ne John Kasich (obululu 143). Trump yaakamala okuwangula amasaza 4 kw’ago 5 ku Lwokubiri. Yawangudde Florida, North Carolina, Illinois ne Missouri.\nOmukutu gwa NBC News gwategeezezza nti lipoota z’abakugu ezaakebedde obuwunga tezaasanzeemu kintu kya bulabe bwa maanyi era ne bagumya famire ya Trump nti baakugiwa obukuumi obwetaagisa.\nEric ye mwana wa Trump owookusatu era ali ku lusegere lwa kitaawe mu kampeyini. Trump bwe yayawukana ne mukazi we Ivana Trump (azaala Eric) mu 1993 yawasa Marla Naples (wakati wa 1993 ne 1999) naye ne baawukana n’ayingizaawo embooko Melania Knauss mu 2005 (kati wa myaka 45) era ono bwe yalabye ku kibaasa ekyabaddeko ennaku z’omwezi March 17, 2016, n’atya nnyo.\nEbbujje baliggye mu kiyumba


Poliisi Yakola Bubi Okumenya Endabirwamu Y'emotoka Ya Bobi Wine - HE. Museveni - Radio Simba - Ennene\nPoliisi yakola bubi okumenya endabirwamu y’emotoka ya Bobi Wine – HE. Museveni\nPulezidenti Yoweri Kaguta Museveni avuddeyo n’ekiwandiiko ku kukuba enkungaana, nga agamba nti awakanya abantu abavaayo nebagamba nti Yuganda etandise okugwa ng’abalowooza ekyo bandiba nga sibamazima nga tebamanyi nabigenda mu maaso mu Ggwanga.\nPulezidenti agamba nti alina obujulizi obusobola okwoleka obulungi nga kino bwekitali kituufu. Bwatyo avuddeyo nalabula Bannabyabufuzi wamu ne Bannayuganda abagufudde omugano nga ogw’enswa okwenyigira mu kwekalakaasa wamu n’enseregende ezitali mu mateeka nti bali mu matigga nga basanye balye kamanye nga akoza n’owebbwa.\nAgamba nti bano basalawo kwekalakaasiza mu butale, mu ttawuni ezirimu abantu abangi ekireetawo okubuusabuusa oba nga ebigendererwa byabwe ddala bituufu. Pulezidenti ategeezezza nti omuntu yenna okukirizibwa okwekalakaasa alina okubeera n’ensonga eyessimba lwaki akikola era nga afunye n’olukusa.\nPulezidenti era avuddeyo nawakanya enkola Poliisi zeyakozesa okukwata Omubaka wa Kyaddondo East Robert Kyagulanyi Ssentamu aka Bobi Wine ku Easter Monday bweyamenya endabirwamu y’emotoka mweyali okumusikambulamu. Wano Pulezidenti waweeredde Poliisi amagezi nti baali basobola okukozesa kasiringi okusika emotoka eno nga mwali okugitwala wonna webaali baagala okusinga okwasa endabirwamu.


Bukedde Online - Ebya Muzaata birimu ensonga z'amaka\nMukomye okwesosola mu mawanga - Sseggona\nBy Basasi baffe\nSHEIKH Nuhu Muzaata Batte okutwalibwa mu ddwaaliro yasoose kukubwa puleesa olw'ensonga z'amaka. Ensonda mu ffamire ya Muzaata zaategeezezza nti yafuna obutakkaanya ne mukazi we, Klutum Nabunya Muzaata obwavaako Nabunya okuvaako awaka. Kigambibwa nti Nabunya abadde amaze emyezi esatu nga takyasula waka.\nEnsonga zino Muzaata yayagala zikwatibwe mu ngeri ya kisajja kikulu n'atwala obuvunaanyizibwa okubuulirira mukyala we n'amujjukiza nga okusowagana bwe kutabula mu bufumbo.\nKyategeezeddwa nti Muzaata ensonga yaziyingizaamu bamaseeka era omukyala bw'ataabawulirizza puleesa ne zirinnya n'atwalibwa mu ddwaaliro lya IHK e Namuwongo ku Ssande. Ajjanjabirwa mu kisenge ky'abalwadde abayi. Kyokka mutabani we, Sulaiman Sowed Muwonge amulabirira mu ddwaaliro yagambye nti embeera ya kitaawe egenda erongooka.\nAba ffamire bagamba nti obulwadde baasooka kuguyita musujja gwa nsiri era Muzaata amaze wiiki nnamba awaka, okutuusa lwe baalabye ng'embeera tetereera ne bamwongerayo mu ddwaaliro. Wabula omu ku baffamire yagambye nti embeera yasajjuddwa nsonga z'amaka.\nEra Muzaata yawulirwa nga yeemulugunya olwa mukyala we okumulekerera nga mulwadde n'atabeerawo kumujjanjaba. Muka Muzaata yali akolera mu KCCA ku City Hall, kyokka kati yakyusa akolera mu munisipaali ya Kampala Central.\nMutabani we yagambye: kituufu Sheikh Mulwadde, kyokka si muyi. Eggulo yakedde kwenywesa caayi, yeenaaza, ayogera era buli kyetaago akyetuusaako nga tayambiddwako. Bukedde teyasobodde kwogera na muka Muzaata ku nsonga z'obutakkaanya bwe baafuna.\nKlutum Nabunya Muzaata\nNamuwongo ku Ssande\nOlutalo ku Centenary Park luzzeemu


KABAKA Ronald Muwenda Mutebi II ayozayozezza Asantehene Osei Otumfuo Tutu II olw'okuweza emyaka 20 ng'akulembera abantu mu Bwakabaka bwa Asante mu Ghana.\nKabaka yawerezza ekibinja eky'amaanyi e Ghana nga kyakulembeddwamu Nnalinya Lubuga Dr. Agnes Nabaloga, Omumbejja Joan Nassolo n'omukungu David Ntege,akola ku nsonga z'abagenyi mu Bwakabaka bwa Buganda.\nMutebi II yasiimye, Tutu II olw'okutumbula enkulakulana mu bantu be ng'ayita mu kunyweza obukulembeze obw'ennono mu kitundu kino. Obwakabaka bwa Asante bwe bumu ku businga obugagga ku lukalu lwa Afirika. Buno butudde ku ky'obugagga kya Zaabu n'ebyobugagga eby'omuttaka ebirala ntoko.\nKu bijjaguzo by'amatikkira Jubireewo ebya Kabaka Mutebi II omwaka oguwedde, Tutu II yeyali omugenyi ow'enjawulo ku mikolo gino egyaliwo mu July 2018.\nOmukolo gw'okujjaguza emyaka 20 egya Tutu II gyabaddewo ku Ssande April 21,2019 nga gyabadde mu Lubiri lwe olusangibwa e Manhyia mu kibuga Kumasi e Ghana esangibwa mu bugwanjuba bwa Afrika. Gwetabiddwako n'omukulembeze wa Ghana Nana Addo Dankwa Akufo- Addo n'abakulembeze okuva mu mawanga amalala.\nEbikujjuko bino byabadde byamaanyi ddala ng'omukolo guno gwatandise ku ssaawa mukaaga ez'emisana negukomekkerezebwa mu matumbi budde anti Asantehene yagabudde abagenyi be ekijjulo makeke.\nMu kwogera kwe Tutu II yebazizza abagenyi be abavudde mu mawanga ag'enjawulo nategeza nti kano kabonero akalaga obukulu bw'obukulembeze bw'ennono mu kukulakulanya amawanga.\nKabaka asiimye Asantehene okunyweza ennono\nOw'obwakabaka bw'e Ghana atadde ebbugumu mu Jubireewo


Musasule omusolo kuba mumala obudde bungi ku Internet - Radio Simba, The Best Luganda Station in the World !\nMusasule omusolo kuba mumala obudde bungi ku Internet\nEyali minister wa ICT George William Nyombi Thembo awadde abavubuka amagezi abasiiba ku Internet, okuwa omusolo ogwatekeddwawo governement okulakulanya eggwanga.\nNyombi Thembo agamba nti government yakirabyenga emikuutu gino kuliko abantu bangi nnyo abagyeyunira naddala abavubuka bwatyo kwekusalawo okugisaako omusolo basobole okwenyigira mu kukulakulanya eggwanga lyabwe. Agamba nti omusolo guno ne Kenya baguleese.\nAIGP Fred Yiga awumudde emirimu gya Poliisi


Bukedde Online - Okufa kw’Omujulizi Kibuuka kwasattulula famire ye\nBugingo asekeredde abaamututte mu kakiiko ka UCC: 'Sirina muntu...\nOkufa kw’Omujulizi Kibuuka kwasattulula famire ye\nKalina yiino gy’osobola okuzimba mu kafo...\n‘Emyaka ebiri mu kkomera gikyusizza obulamu...\nABAAGEREESA nti omuzira taba na kitiibwa gye bamuzaala, baali batuufu anti n’abo ku kyalo okusibuka omujulizi Ambrozio Kibuuka, tebajjumbira kumusaba, kyokka ng’abalala bava e bunaayira buli mwaka okujja okweyoolerera ku mikisa ku kyalo kino.\nAmbrozio Kibuuka y’omu ku bajulizi abattibwa e Namugongo ku kiragiro kya Ssekabaka Mwanga ng’abalanga okumujeemera ne batandika okusoma eddiini engwira, ezaali zireeteddwa Abazungu.\nYazaalibwa omwami Kisuule Katikamu Mulundaggana eyabeeranga ku kyalo Ttamu, mu ggombolola y’e Busimbi e Mityana, era nga muzzukulu wa Kasoma Nakatanza era nga yeddira Lugave.\nNnyina amuzaala ye Nampeera. Abantu bangi ku kyalo kino bw’obabuuza ku Ambrozio Kibuuka baddamu nti bamanyi kimu nti kwe bamuzaala kyokka nga tebajjumbira kugenda mu kereziya gye baazimba ku kyalo kino okusaba nga bayita mu ye. Omutuuze Paul Katamba agamba:\nYadde ffe tetujjumbira kumusaba naye abantu bangi bava e bunaayira okujja ku kijaguzo kye ne bamusaba era ne bafuna bye basabye”.\nOkusinziira ku Migadde Mugandawasula, nga Kibuuka omujulizi aba amuyita jjajjaawe agamba nti , Kisuule jjajjaabwe yazaala omulenzi omu yekka n’abaana abawala abawerera ddala.\nKibuuka okugenda mu Lubiri kitaawe omuto Kawuula Semindi ye yamuweerezaayo ng’agamba omwana bw’aneeyisa obulungi ye ajja kufuna obwami.\nAmbrozio Kibuuka yasigibwa mu Lubiri nga wa myaka 15, era omulimu gwe yatandikirako okukola gwali gwa kwoleza Kabaka ngoye, kyokka oluvannyuma yafuulibwa omugalagala.\nAmbrozio ng’ali ne banne baatandika okwebbirira mu Lubiri lwa Kabaka e Mmengo ne bagenda okusoma eddiini eyali yaakaleetebwa Abazungu.\nMwanga bwe yakimanya yabalabula nga bwe yali ajja okutta buli anaasoma eddiini engwira. Kigambibwa nti ku lunaku lwennyini kwe battira Balikudembe, Ambrozio ne banne kwe baabatizibwa, era ng’eyababatiza yali Mapeera nga November 15 ne 16, 1885.\nWabula kino tekyabaterebula okugenda mu maaso n’okusoma eddiini. Bwe baali bakyebbirira okusoma, Ambrozio ne banne baakwatibwa era ne basalirwa omusango gwa kwokebwa na muliro, era baayokebwa nga June 3, 1886 e Namugongo.\nBino olwagwa kitaawe wa Ambrozio Kibuuka mu matu nti mutabani we attiddwa, yanyiigira nnyo muganda we, olw’okutwala mutabani we mu Lubiri n’afi irayo era yasalawo okusenguka ku kyalo, n’adda e Naama era ekisangibwa e Mityana.\nWabula bwe yamala okufa omulambo gwe baagukomyawo ne baguziika ku kiggya ky’ekika mu Ttamu. Abatuuze ku kyalo kino wadde babadde bakimanyi okumala ebbanga nti Ambrozio Kibuuka asibuka ku kyalo kino, babadde tebaafayo kuteekawo wadde ekijjukizo.\nKyokka abagamba nti faaza Dennis Kyemwa bwe yakyala ku kyalo kino mu 2004, yasalawo abakristu batandike okulamaganga ku kyalo kino buli mwaka era kino kikolebwa buli June 17.\nWano omutuuze omugenzi Sembuuze Sematiko we yaweerayo ettaka bazimbeko Eklezia eno ng’ekijjukizo kya Ambrozio Kibuuka, wadde nga ye yali Mukristaayo.\nAbasumba bye baatudde ne basalawo...\nABASUMBA abakulira abalokole mu Uganda batudde ne bateesa ku nsonga za Paasita Aloysius Bugingo. Olukiiko lwakubiriziddwa...


Museveni agenda kwetaba mu kulambula olusozi Kagulu\nEyayimba oluyimba oluwabula Pasita Buging...\nAbakulembeze b'ebyalo mu Lubaga balaajanidde KCCA ku butonde bw'ensi obwonoonebwa olw'abaggagga abazimba mu myala n'entobazzi. Beekokkodde bamusigansimbi abeefuula abaleese enkulaakulana, ne baleka nga boonoonye ebitundu byabwe.\nBaabadde mu lukiiko olwayitiddwa kansala Ismail Ddamba Kisuze owa Lubaga III mu KCCA, okwogera ku butonde bw'ensi n'obuyonjo bw'ebitundu byabwe.\nLwatudde oluvannyuma lw'omugagga Kalungi alina ekkolero ly'obuveera mu zooni ya Ssembule ‘B' e Kabowa, eyabadde azimbye ekikomera mu mwala gwa Nalukolongo Channel, wabula abatuuze ne bakimenya nga bagamba nti, kigenda kubakosa ssinga kiziba omwala.\nBalambudde ebifo eby'enjawulo omuli emyala n'entobazzi ebyonooneddwa, nga bino bagamba bye bivuddeko amataba okweyongera mu bitundu by'e Lubaga eby'enjawulo, nga waaliwo ebitundu ebimu abagagga abaazimba ne bakyusa amakubo g'emyala ate entobazzi nazo ne bazizimbamu nga kati amazzi tegakyalina we gayiwa.\nWano bassentebe we baasinzidde ne basaba Gavumenti ebongere obuyinza, nga tewali muntu yenna akkiriza kuzimba mu kitundu ng'olukiiko lw'ekyalo terukkiriza oba ddala w'agenda okuzimba wagwanidde.\nEdmikes Tagoya, Ssentebe wa zooni ya Ssembule ‘B' agamba nti, ebifo eby'enkizo ng'emyala n'entobazzi bingi bizimbiddwamu lwakuba abazimbamu bajja n'ebiragiro okuva waggulu, nga bassentebe ne bwe babagambako tebabawuliriza kubanga tebalina buyinza.\nKansala Ddamba, agambye nti akizudde nga bamusigansimbi be basinze okwonoona obutonde bw'ensi mu kitundu, nga bajja ne bagula ebyalo ne basasula abantu abaliwo, ne bakolerawo bye baagala omuli abayiwa ettaka emyala gye basanze mu kifo ekyo gyonna ne bagiziba ekikosezza abantu.\nN'agamba nti, basazeewo omuntu yenna okujja mu kitundu okuzimba alina okuba ng'alina pulaani okuva mu KCCA oba olukusa lwa NEMA, okumuyisa mu kasengejja k'ekyalo, bwe balaba nga waliwo ebyetaaga okukyusibwa, alina okubituukiriza era tajja kukkirizibwanga kwonoona bitundu, abatuuze kye baawagidde.\nKansala Ismail Ddamba Kisuze\nBamulekwa bawakanyizza jjajjaabwe ku byobugagga bya nnyaabwe\nAba LDU bamukubye ne bamuleka ku mugo gwa ntaana


Bukedde Online - Okusika omuguwa kw'eyongedde ku by'obugagga bya Zigoti\nPoliisi ekoze ekikwekweto ku zi loogi n'egwa ku basinda omukwano...\nAbaKulembeze mu kalungu batuuzizza olukiiko okutema empenda z'okulwanyisa...\nPoliisi etandise okunoonyereza ku musirikale waayo eyakubye abaana...\nOkusika omuguwa kw'eyongedde ku by'obugagga bya Zigoti\nEngeri Bobi gye yeezoobye ne poliisi\nAbaserikale abattibwa ku Kaleerwe baali basasulwa...\nAdded 24th September 2017\nOmugagga Zigoti eyafa\nOKUSIKA omuguwa ku byobugagga by’omugenzi Zigoti (Enock Kisuule Kato) kuzzeemu. Bannamwandu batutte nnamwandu eyali mu maka Rose Nakayenga mu kkooti nga bawakkanya obuyinza obwamuweebwa okuddukanya yekka emmaali ya bbaabwe. Nnamwandu omukulu Federesi Kato yakulembeddemu abalala okuli Allen Ssebowa (alina omwana Adrine Kyenyune wa myaka 2) ne Hamidah Nassali (nnyina wa Hecam Ssebulime) nga bali wamu ne Enock Kyeyune ne Roanld Kaseyi.\nMu February w’omwaka guno, omulamuzi wa kkooti y’amaka Alexandia Nkonge yawa nnamwandu Nakayenga obuyinza okuddukanya ebyobugagga byonna omugenzi bye yaleka. Muno mulimu kkampuni ekola enguudo eya Kato Investment, wooteeri ya ENRO esinga obunene mu kibuga Mityana, ebizimbe, kkampuni ya Zigoti Coffee Works Ltd (ZICOFE) bizinensi ya bbiya wa Nile Breweries gye yali atambuza nga ajenti waayo okuva e Bulenga okutuuka e Kagadi, ettaka, emmotoka n’ebirala ebiri mu buwumbi.\nAmaka g’omugenzi Zigoti\nKino kye kyatabudde bannanwandu naddala Federisi eyasooka mu maka ne basaba kkooti esazeemu obuyinza obwamuweebwa kuba kyakolebwa mu bukyamu. Okusinziira ku biwandiiko bye baatutte mu kkooti, Federisi agamba nti obufumbo bwa Nakayenga bwa mpewo era mu mateeka tebumanyiddwa, noolwekyo tasobola kuweebwa buyinza buddukanya bintu bya bba. Federisi agamba nti yafumbiriganwa ne Zigoti mu bufumbo obutukuvu mu 1975 ewa ddiisi kyokka Nakayenga naye ne yeenyigawo mu 2011 n’aggatibwa ne Zigoti Kisuule ku St. Apollo Kivebulaya e Nkumba.\nAgamba nti olw’okuba obufumbo bwe ne Zigoti obwa 1975 bwali tebusazibwangamu mu mateeka, Nakayenga wadde yagenda mu kkanisa yafuna byoya bya nswa era amateeka tegamumanyi.\nAgattako nti, kkooti okumutwala nga muka Zigoti, yawaayo mawulire gaabulimba nti wa mpeta ne bamuwa obuyinza mu butamanya. W’osomera bino, nga kkooti yayisizza dda ekiragiro ekigaana Nakayenga okuteeka ekintu kyonna mu nkola nga yeeyambisa obuyinza obwamuweebwa okutuusa nga November 28 omulamuzi David Matovu lw’anaawa ekiragiro ekirala.\nMutabani w’omugenzi, David Eria Mulaliira naye atutte Nakayenga mu kkooti enkulu ng’agamba nti yalina emigabo gya bitundu 5 ku 100 mu kkampuni ya kitaawe e Ntinda era we yafiira ye yali omubalirizi w’ebitabo mu kkampuni ng’avunaanyizibwa ne ku bya ssente.\nAgamba nti nga August 14, 2017 baamugoba mu ofiisi. Ono alumiriza Nakayenga ne baganda be bana (abaana ba Nakayenga) okuggala ofiisi mwe yali akolera nga kati tamanyi ngeri bizinensi gye zitambulamu. Bannamateeka batangaazizza Steven Ssali Ssenkeezi; Omusajja bw’awasa omukazi nga bayise wa ddiisi, mu mateeka obufumbo obwo bukkirizibwa era tasobola kuddamu kutwala mukazi mulala wa ddiisi oba mu kkanisa kugattibwa ng’obufumbo obwasooka kkooti tennabusazaamu.\nOmukyala gw’ofunye oluvannyuma ne bw’omuzaalamu abaana 10 oyo mu mateeka aba mukwano gwo era ne bwe mugattibwa, satifikeeti eyo tetugibala. Daphine Atukwasa; Bw’oyingira mu bufumbo nga waliwo omukyala eyakusookamu ate nga wampeta, olina okuba omugezigezi kuba ne ku byobugagga by’omusajja bw’aba teyakulaamira ggwe ng’omuntu, tofunako kantu konna. Mu bufumbo, kkooti etunuulira bujulizi naddala satifikeeti y’embaga. Ggwe ne bw’oba nga baakuwasiza mu Amerika naye ng’omukyala eyasooka baamuwasiza Kyannamukaaka erang’obufumbo bwe tebusazibwangamu, obw’oyo gwe bawasizza mu kyalo bwe buba obutuufu.\nAbaKulembeze mu kalungu batuuzizza olukiiko okutema empenda z'okulwanyisa COVID-19\nPoliisi etandise okunoonyereza ku musirikale waayo eyakubye abaana be amasasi\nBatabukidde omugagga ku ttaka ne bakuulayo ebikondo ne babyokya\nAbaana ba Zigoti bali 52 n’abakazi 11\nAbaana ba Zigoti abawakanya olumbe bagenze wa Kabaka\nPoliisi ekoze ekikwekweto ku zi...\nPoliisi ekoze ekikwekweto ku zi loogi n'egwa ku basinda omukwano\nAbaKulembeze mu kalungu batuuzizza...\nPoliisi etandise okunoonyereza...


Bukedde Online - Obutayosa ddagala kiyambye baze obutakwatibwa\nEbyokulya ebiyamba omusajja okusamba 90 e...\nOMWANA wange asooka namuzaala mu 2000 ng’olwo nkyali waffe e Kyazanga mu Lwengo. Oluvannyuma lw’okuzaala waliwo munnange eyankwata ku mukono n’andeeta e Kampala ne nfuna omulimu mu wooteeri emu mu katale e Kibuye.\nNze Nnaalongo Pheobe Muzenero 34, mbeera Kalyango, Kibiga mu Kiboga.\nE Kibuye gye nafunira omusajja omulala gwe nafunamu olubuto mu 2004 ne nzaala mu 2005. Omukwano gwaffe gwatambula bulungi bwentyo ne mmufunamu olubuto olwokubiri.\nKu mulundi guno bwe nagenda okunywa eddagala mu dddwaaliro e Mulago, abasawo banzigyako omusaayi ne bakantema nga bwe nnalina akawuka.\nNatya nnyo era n’amaanyi ne ganzigwamu okutuusa abasawo bano lwe bambudaabuda ne nzira eka.\nBwe natuuka eka, nabulwa engeri gye ntegeezaamu taata w’abaana. Kye nakola, kwe kumusendesenda tugende ffembi mu ddwaaliro okwekebeza okumanya bwe tuyimiridde. Ye baamusanga ali bulungi ate nga nze nnina.\nTweyongerayo mu malwaliro mangi era ne bazuula embeera y’emu. N’okutuusa essaawa ya leero buli lwe tufuna akadde twekebeza kyokka era tewannabaawo kikyukako.\nMunnange yakkiriza okusigala nga tuli bafumbo era eno y’ensonga lwaki mu 2011 twafunayo n’ezzadde ly’abalongo. Eky’okukozesa obupiira yakigaana ng’agamba nti tebumukolera bulungi .\nBo abasawo bansaba obutava ku ddagala nga bagamba nti ssinga ndimira mu biseera ebituufu Ssaalongo tasobola kukwatibwa.\nBang'amba nti nze nnyimiriddeko obulamu bwe olw’okumira obulungi eddagala eriweweeza ku siriimu.\nEno y’ensonga lwaki eddagala ndimira mu budde era siryosa. Bwe wabaayo omuntu oba ebibiina ebyandyagadde okubaako engeri gye bituyambamu n’okutuwanirira tuli ku


Okuloota ng’ofudde kitegeeza ki?\nOmusuubuzi afeze owa ‘Mobile Money’ 51 minutes agoLukululana egudde n'esannyalaza entambula ku Jinja Road 51 minutes agoAbantu ne bannabyabufuzi beetemyemu ku kya Pulezidenti okwed... 51 minutes agoMalaaya abbye Omudinka doola za Amerika 700 51 minutes agoPaasita asobezza ku mwana ow’emyaka 8 e Mpigi 51 minutes agoEmpagi y'omu Masiro enkulu esimbiddwa e Kasubi 51 minutes agoOmwana eyattiddwa ku kkanisa ya Bugembe akwasizza 3 51 minutes agoKabaka alonze Kabineti empya 4 hours agoOmubaka Kasiano awera kukuba Nantaba mu mbuga lwa kalebule 51 minutes agoHAKIM MAGUMBA; Bazzeemu okumuyita mu Cranes 2 hours ago\nOkuloota ng’ofudde kitegeeza ki?Ebirooto | May 16, 2012\nNakaggwa e Bweya yaloose mwannyina gwaddako ng’amuweese ku pikipiki ng’agivuga kapaalo nga ne gye bagenda tategeerayo. Baabadde bagenda ne basanga Omuyindi n’abayimiriza n’asaba mwanyina ebintu bye yali amuteresezza. Kikujjukiza okusasula ebbanja lye walya ly’oludde okusasula era nga bw’oba tosobola kulisasula mulundi gumu waakiri genda ng’olisasula mu bitundutundu.\nE.N e Nakisunga yaloose ng’alaba entuumu z’evvu ezaabadde zituumiddwa mu luggya lwabwe. Kitegeeza nga bwe waliwo omuntu ow’ettima ateeseteese okubakolako obulabe nga tasosodde mukulu oba omuto.\nHasfa e Namirembe yaloose ng’ayambadde omukuufu ogw’ebbeeyi mu bulago bwe. Kitegeeza okubeera mu bulamu obulungi obweyagaza wamu n’emirembe mu ddya oba mu mukwano gw’olimu kati.\nBen e Kisugu yaloose ng’alaba muganzi we ng’ayambadde akakookolo ng’abuzaabuza abantu baleme kumutegeera. Kitegeeza nga bw’olina omuntu omukyamu gw’okolagana naye era nga kikuyigiriza obuteemalaamu nnyo mu bigambo by’omukwano ogukyali omupya.\nMukasa e Ssembabule yaloose ng’amulisa enswa. Kitegeeza nga bwe waliwo omu ku baganda bo oba mikwano gyo anaatera okuva ku mulimu gw’abadde akola adde ku mulala mu bbanga eritali ly’e wala.\nMusoke e Kazo yaloose ng’ali n’abasajja b’atamanyi ng’abatema n’okusomba ebisiki mu kibira. Kiranga nga bwe wanaatera okugwawo emiteeru naye okusingira ddala nga muyinza okufiirwa mu baganda bo oba ku kyalo.\nEsther e Ziroobwe yaloose ng’aguddemu ekidumusi. Kitegeeza okwonooneka kw’ebimu ku bintu eby’omuwendo by’olina okuggyako ng’oyongedde amaanyi mu ndabirira yaabwe.\nMusisi e Seeta yaloose ng’asaabadde mu nnyonyi n’abantu abalala nga bava Ntebe nga badda Dubai kusuubula. Kiranga omukisa gw’okufuna ekintu ekirungi ky’obadde tosuubira wabula ng’ojja kukirabira awo. Bw’otookifune ng’omanya ky’omu ku baganda bo oba mikwano gyo. **********************\nMustafa e Ndejje yaloose ng’afudde kyokka yagenze okusisimuka ng’alaba mulamu. Kitegeeza kubeera bulungi nga tolina kikutaataaganya.\nNamusisi e Kalagala yaloose ng’alaba ekibinja ky’abajaasi abaabadde beenyigidde mu mulimu gwa bulungi bwa nsi mu kabuga k’ewaabwe. Kitegeeza nkyukakyuka mu byabufuzi. Naye ng’enkyukakyuka ezo ziyinza okubeera ez’emirembe.\nNamuswe e Kannyogoga yaloose ng’ekire ky’enkuba eky’amaanyi ennyo kitonnya kyokka olwabadde okukya ate omusana ogw’amaanyi ennyo ne gwaka. Kitegeeza okufuna amawulire ag’essanyu eri omu ku b’olulyo lwo gw’omaze ebbanga eddene nga tomuwuliza.\nEdith akyali muwala muto naye yaloose nga yeetisse ekisero omwabadde ebibala eby’engeri ezitali zimu ng’akitwala ewa ssentebe w’ekyalo kyaffe. Kitegeeza nga bw’olifumbirwa omusajja omusanyufu ate nga muyimbi bw’oliba ng’okuze.\nFred e Kitiko yaloose ng’atambulira ku lubalama lw’ekiyanjayanja ekyabadde kijjudde kitengejja. Kitegeeza nti ebyobugagga by’ogujubanira okufuna mu bwangu bw’otojja kubisobola era nga kiyinza okukuzibuwalira okufuna so nga ne bwonooba obifunye togenda kubiwangaaliramu.\nKajubi e Sentema yaloose ng’akungula omuwemba ogwabadde mu ssamba eddene ennyo naye nga talina amuyambako. Kiranga okuddirira mu byenfuna mu bantu b’omu kitundu mw’oli oba mu ggwanga lyonna okutwalira awamu.\nJohn e Lutengo alina emyaka 70 yaloose ng’azze buto ng’alinga omuvubuka ow’emyaka 20. Kitegeeza nga bw’oyolekedde enkyukakyuaka ezitali za mirembe mu bulamu bwo.\nSemuju e Mpigi yaloose nga yeerongoosa ekiwundu ekyabadde ku ntumbwe ye. Bw’obeera omulimi oba omusuubuzi oba omulunzi kitegeeza nga bw’ogenda okufuna amagoba mu bintu by’okola. ***************\nZ.K e Kikandwa yaloose ng’agoba ensega ku muti oguli mu nnimiro ye. Kitegeeza nga bw’oyolekedde olutalo n’abalabe bo abaludde nga bakulondoola okusaanyaawo obulamu bwo. Yongera okwegendereza n’okwekuuma abantu b’oyita mikwano gyo so nga babeera balabe bo. ***************** Ono yaloose ng’azaalisa omukazi abadde aludde nga atazaala. Kitegeeza omu ku bantu b’olubu lwo ali mu bizibu ebimutuuse mu bulago.


Bukedde Online - Ebyabaddewo nga Mugabe assa ogw'enkomerero\nEbyabaddewo nga Mugabe assa ogw'enkomerero\nMugabe amaze emyezi etaano mu ddwaaliro e Singapore nga bamujjanjaba\nMUGABE yakutukidde mu ngalo za mukazi we, Grace Marufu. Embeera ng’etandise okukyuka, Grace yasoose kugumya bba nti, “Bob beera mugumu, tukkiriza Katonda nti ojja kuba bulungi…..”, wabula tekyasobose.\nEddwaaliro ly’e Singapore Mugabe gy’abadde ajjanjabirwa. Ate waggulu Mugabe ng’ali ne mukyala we, Grace ne mutabani waabwe mu nnaku ezaasembyeyo.\nEbbali mu kasenge k'eddwaaliro eriyitibwa Gleneagles Hospital mu Singapore we babadde bajjanjabira Mugabe, waabaddewo omutabani asembayo obuto, Robert Junior era ono ye yasoose okutendewalirwa, amaziga ne gatandika okumuyitamu ng'alaba kitaawe afa!\nOkuva Mugabe lwe yatwalibwa mu ddwaaliro ly'e Singapore gye yafiiridde, Junior abadde amubeera ku lusegere kubanga kitaawe abadde yamukwasa omulimu omunene ogw'okuwandiika ekitabo ku byafaayo bya Robert Gabriel Mugabe, omusajja eyakankanya ensi!\nEbigambo by'abadde awandiika, kitaawe y'abadde abimubuulira, nga ne Grace ali awo bbali okuwabula bba ku by'aba yeerabidde oba by'aba aleseeyo.\nEnnaku ezisembyeyo, Mugabe abadde akaluubirirwa okwogera era ebigambo ebimu nga tebyatuka bulungi olw'obulwadde okumugonza.\nEnnaku ezimu abadde ateekebwa ku byuma ebiyambako mu kussa kubanga obumu ku bulwadde obuludde nga bumutawaanya, bwa "Pneumonia" (Lubyamira) obukosa amawuggwe ne bukaluubiriza omuntu okussa.\nOmukutu gw'amawulire e Singapore oguyitibwa The Strait Times gwategeezezza nti Mugabe babadde bamuteeka ku byuma ebiyambako mu kussa (oxygen) ng'embeera etabuse era ne we yafiiridde baabadde babimutaddeko okutaasa obulamu bwe.\nAbamu ku bakola mu ddwaaliro baategeezezza The Strait Times nti mukazi we Grace akoze omulimu munene okujjanjaba bba era ne we yafiiridde, yabadde amuwembejja nga bw'amugumya nti, "Bob be strong, you will be fine…." Ekitegeeza nti, "Bob beera mugumu, ojja kuwona…".\nMu bbanga ery'emyaka 23 gye bamaze mu bufumbo, Grace abadde ayita bba "Bob" ng'alisala ku linnya lya Robert era abadde alikozesa mu ngeri ya kumulaga mukwano.\nWadde yali musajja wa maanyi nga ne we baamuwambira mu 2017 yali akyatambula bulungi, we yafiiridde nga tasobola kutambula.\nMutabani we, Junior y'abadde atera okumufulumya ebweru ng'amuvugira mu kagaali, okumutwala okwota ku musana era omukutu gwa Daily Mail gwalaze ebifaananyi ebyasembyeyo okumukubwa ng'ali ne Junior amuvugira mu kagaali.\nMugabe yabadde mu ngoye ezitera okwambalwa bannabyamizannyo (track suit).\nMugabe bazze bamubika enfunda nnyingi era oluvannyuma nga kizuulwa nti ssi bituufu; wabula ku luno Pulezidenti wa Zimbabwe eyakulembera abaamuwamba ye yamubise, era tewaabaddewo kubuusabuusa kwonna mu bannansi ba Zimbabwe n'ensi yonna okutwalira awamu.\nPulezidenti Emmerson Mnangagwa, okubika yakuyisizza ku mukutu gwe ogwa Twitter omutongole ku makya g'Olwokutaano n'ategeeza eggwanga nti: Mu nnaku eyeekitalo, mbategeeza nti kitaffe eyazimba eggwanga era Pulezidenti wa Zimbabwe eyasooka era mukwano gwaffe (Comrade) Robert Mugabe, afudde.\nObubaka bwe yabujjulirizza n'ebigambo bino: Comrade Mugabe ky'ekifaananyi ky'okwenunula kwa Zimbabwe n'okulwanirira eddembe ly'omuddugavu ku lukalu lwa Afrika.\nYawaayo obulamu bwe okutumbula eddembe ly'abantu be (Bannansi ba Zimbabwe), era by'akoledde eggwanga lino n'olukalu lwa Afrika okutwalira awamu tetugenda kubyerabira.\nOmwoyo gwe, Mukama aguwummuze mirembe.\nEYATUUSE MU DDWAALIRO AYOGEDDE EBYABADDEYO\nMunnamawulire wa The Straits Times yategeezezza nti we yatuukidde ku ddwaaliro ku makya g'Olwokutaano nga Mugabe yaakakutuka, yategeezezza nti waabaddewo embeera ey'obunkenke ng'omulambo guggyibwa munda mu ddwaaliro okugutwala ku ggwanika.\nWaabaddewo ttiimu bbiri okuli ttiimu y'eddwaaliro wamu ne ttiimu y'abantu ba Mugabe abaabadde bakulembeddwa omusajja eyayogeddwaako ng'eyabadde mu ssuuti enzirugavu ng'akutte bbendera ya Zimbabwe.\nOluvannyuma omulambo gwaggyiddwa mu ggwanika ne gussibwa mu mmotoka eriko ebigambo "Singapore Casket" ne baguvuga okugutwala mu kifo we baabadde balina okugutegeka gulyoke gussibwe ku nnyonyi enaaguzza e Zimbabwe.\nFamire ya Mugabe eri mu kweraliikirira\nLumu Grace Mugabe yapacca Pulezidenti aliko Mnangagwa oluyi


Bukedde Online - Engeri gy’okozesa enkasi munno n’asanyuka\nOno si katono ‘abasibe’ bamwewagguleko\nAbabadde basekerera Julie ku bya bba abatemye akakule\nMujje mu Harvest Money muyige okugoba akawuka mu bitooke\nOmubaka wa Amerika atadde akaka ng’asiibula\nEngeri gy’okozesa enkasi munno n’asanyuka\nOmwana w’Enkima yanaazaako ennaku\nLwaki owolubuto yeetamwa bba?\nAdded 16th November 2017\n“NZE omusajja wange simutegeera tammatizangako!” “Nze kale owange afuba naye simuwulira bulungi kuba mutono!” “ Hmm, mwe nno mukyali kwebyo, nze owange yakula n’awola naye tantuusangako ku ntikko era simanyi na bwe kibeera..”\nDr. Mpanga ng’asomesa mu musomo gwa Ssenga ku Freedom City gye buvuddeko.\nBwe batyo abawala be natudde nabo mu musomo gwa Ssenga ku Freedom City e Namasuba bakira bwe beemulugunya.\nOkwemulugunya okwekika ekyo kwonna kutambulira ku kintu kimu, ‘Enkasi’. Bwe njogera ku nkasi nkakasa nti mukitegeera bulungi.\nSsenga Hamida Namatovu omukugu mu kubudaabuda abaagalana mu nsonga z’obufumbo annyonnyola bw’ati ku nkasi.\n“Enkasi z’abaami zirimu ebika ebiwerera ddala. Ekirungi buli kika kya nkasi kisobolera ddala okusaabaza omukazi n’atuuka ku ntikko.\nWabula enjawulo ebeera mu nnannyini nkasi n’obukodyo bw’ateekamu okugisobozesa okutuukiriza obulungi omulimu gwayo.\nEmpanvu nga ntono.\nEkika ky’enkasi bw’eti oyinza okugigeraageranya ku kkalaamu. Buli lw’omanya nti omusajja alina enkasi ey’ekika kino olina okumanya enkwata yaayo.\nOno kiba kitegeeza bw’ayingira atuuka wala, kale ggwe omukazi olina okukiteeka mu bwongo nti omuteerawo embeera emuleetera okukoma okumpi naawe osobole okunyumirwa.\nMu mbeera eno muyambeko bwe muba mugenda kuyitako ku lw’e Mbarara ogikwate ggwe obeera okyekolerako era bw’aba ayingira fuba okulaba nga taggweerayo.\nEnnyimpi nga nnene.\nEy’ekika kino abakyala abasinga bagyagala nnyo olw’ensonga bamanyi tebatuuka wala kyokka omusajja era alina okumanya enkozesa yaayo.\nEno ebeera n’enkizo kubanga olw’okuba nnene bulungi obukyala buginyweza bulungi era omukyala n’awulira bulungi omusajja n’omusajja bwatyo nawulira ng’anywezeddwa.\nEnnene nga mpanvu.\nEno ebeera nnungi ng’omusajja amanyi ky’akola wabula bwe kigwa kw’oyo atategeera muzannyo aleetera omukazi okukuba emiranga ng’alumya mulumye era mu mbeera eno omukyala ayinza okukaaba amaziga ag’obulumi munne ng’alowooza nti embeera ya bulijjo naye ng’akaabira ddala.\nMu mbeera y’ebika byenkasi zonna omwami asaanidde okumanya nti eby’akaboozi tebiba bya kulaga mukyala ky’olinawo. Kale kino kitegeeza nti oba olina mpanvu oba nnyimpi oba nnene tekyetaagisa kuyingira kuggweerayo olw’ensonga obusimu bw’okunyumirwa buli awo ku mumwa gw’obukyala.\nKitegeeza nti omutwe gw’enkasi w’eyawulira w’osaanidde okukoma ng’oyingidde wabula sikufuba kulaba ng'oggweerayo.\nEkirala omusajja yenna asaanidde okukimanya nti enkasi mu ssaawa y’akaboozi togibeerako na buyinza. Olina okuleka omukyala n’agikola ky’ayagala kyonna.\nOkugeza; bwe kituuka ku k’e Mbarara abakyala oluusi baba baagala okwekwatiramu oluusi nga ye amanyi w’ajja okutuuka ggwe omusajja awaakulema. Oba oluusi nga bw’ogendawo ovaawo mangu n’omulekamu looko.\nKale omukyala bw’olaba ng’omusajja takoona w’oyagala kwata enkasi ogimuggyeeko obeere mu mitambo.\nENKASI ENNENE EKAZA AG’EMUGGA\nEnkasi ennene ate nga mpanvu ebiseera ebisinga ekaza ag’emugga. Kino kiva ku nkozesa enkyamu, naddala ng’omusajja ayagala okugimalira munda ate n’abeera nga tafuluma n’abeera eyo okumala ebbanga ddene.\nKino kireetera amazzi okulekera awo okujja kubanga obunene bw’enkasi bulina engeri gye bukendeeza ku bwagazi bw’omukyala kuba atuuka n’awulira ng’alumwa mu kifo ky’okunyumirwa ne kireetera amazzi okulekera awo okujja.\nABALINA ENKASI ENTONO\nOkunyumirwa kw’akaboozi oba okutuuka kw’omukyala ku ntikko tekuva ku bunene oba obutono bw’enkasi wabula enkozesa. Ssinga okimanya nti omwami wo enkasi ye ntono muyambeko.\nBw’oba ng’osobola okwetuusa ku ntikko oluusi nga tomaze kufuna musajja kitegeeza ate bw’obeera n’omusajja buvunaanyizibwa bwo okumulaga awali obusimu bwo n’akoonawo n’otuuka ku ntikko.\nEkirala waliwo sitayiro eziyamba ku mbeera eno era omukyala olina okufuba okulaba ng’okigamba munno nti ze zisinga okukunyumira, okugeza ey’okukutaamiriza ng’abali mu kazannyo ka kibugga tonkutulakutula.\nEndala omukyala okwebaka n’afunya amagulu nga yeezinze olwo omwami n’abeera ku mugongo.\nEno nayo nnungi ku mwami omutono kubanga mu mbeera eyo obukyala buba bufunze kubanga abeera abunyizeemu era awo omwami oba ojja kumuwulira.\nSitayiro endala omukazi okuwanika amagulu n’agateeka ku bibegabega by’omusajja nayo eyamba omukyala okufunda obukyala n’asobola okunyweza munne omutono ekireeta okunyumirwa.\nSitayiro endala bw’omanya nti munno mutono fuba okulaba nga tomuganya kufuluma nnyo, wabula tomugamba nti okikola lwakuba mutono, wabula mugambe nti kye kikunyumira.\nOMUSAJJA OWOLUBUTO OLUNENE\nOkubeera n’olubuto olunene kisobola okufuukira omusajja ekizibu mu kaboozi ssinga omusajja aba teyeefuddeeko n’amanya ekyokukola.\nOlubuto ebiseera bingi buli lwe lugejja ennyo omusajja alina engeri gy’akendeeramu enkasi kubanga ekisooka enkasi yeesika n’edda munda olw’olubuto okuyiika ne kireetera abakazi oluusi okusanga obuzibu mu baami bano.\nOkufaananako n’owenkasi entono ow’olubuto naye sitayiro y’omukazi okukutama ng’azina kibugga tonkutulakutula emukolera nnyo kubanga abeera n’obusobozi okusitula ku lubuto lwe n’omukono ogumu bweruba nga luyiikayiika nnyo n’asobola okunyumirwa akaboozi.\nOmukyala waggulu; Eno sitayiro nayo ekolera omusajja w’olubuto kubanga bw’aba agalamidde olubuto teruyiika nnyo wansi kusindiikiriza nkasi kale omukyala abeera asobola bulungi okutuuka ku nkasi n’asaabala bulungi ng’olubuto teruleese kutaataaganya mbeera.\nOkwewala ekitanda ne munyumya akaboozi mu mbeera ekusobozesa okukabeeramu ng’ofukamidde nakyo kiyamba kinene.\nOkugeza omukyala asobola okubeera mu ntebe ku nsonda yaayo omwami w’olubuto n’afukamira oba bwe kiba kitanda omwami ng’afukamidde wabula ng’omukyala agalaamiriza ku nsonda y’ekitanda ng’amagulu galengejja wansi.\nDr. Jonathan Mpanga annyonnyola nti abakyala abamu bagaziwa obukyala. Okugaziwa kuno kubeera ku ngulu wabula si munda.\nEkigaziya omukyala by’ebinywa okwereega oba okukutuka. Kino kituukawo mu biseera naddala eby’okusindika omwana ng’omukyala azaala.\nOluusi kisobola okutuukawo nga kivudde ku bunene bw’omusajja obusukkiridde ennyo naye kino kisobola kutuukawo ng’omusajja oyo omunene yeegasse ku mwana muto ateebakangako na musajja yenna. Okusinziira ku nzijanjaba y’ekizungu teri kirala kisobola kugaziya bukyala.\nBuli kitundu kya munno kinoonye mu ngeri ya njawulo\nEbizibu ebiba mu kwegatta n’engeri y’okubimalawo\nEbbugumu owolubuto ly’aba nalyo limufuula wa njawulo...’\nOno si katono ‘abasibe’ bamwewagguleko...\nMWANAMUWALA ono y’omu ku baabadde balya obulamu ku kivvulu ekyatuumiddwa Floral & Cocktail Party ekyabadde ku Jahazi...\nAbabadde basekerera Julie ku bya...\n“ABABADDE banjogera ebigambo bibakalidde ku mimwa kati mundeke nfumbire omwami wange Ssekajugo omu bwati.”\nMujje mu Harvest Money muyige okugoba...\nAKAWUKA akakaza ebitooke kye kimu ku kivuddeko ensuku nyingi naddala mu Buganda okukutuka ng’ebitooke bikala ne...\nOmubaka wa Amerika atadde akaka...\nABADDE Ambasada wa Amerika mu Uganda alabudde ku ky’okukyusa obuyinza mu Uganda mu mirembe bw’ategeezezza nti,...\nAba Boda boda babagobye ku njaga...\nAba Boda boda babagobye ku njaga ne babawa obujaketi


Bukedde Online - DP emezze NRM e Makindye\nBakoze omukago okuwola abagula amayumba\nYeenyoola ne nnyazaala we lwa nju\nÂ Ssaalongo David Nsereko (NRM - Bukasa), abadde akulira akakiiko kâ€™enguudo nâ€™emirimu asuuliddwa ttale ne balonda Margaret Nakayima (DP - Luwafu/Salaama) eyamuwangulidde ku bululu 27 ku 14. Richard Kyeyune owâ€™omu Kamwanyi e Nsambya ye yalondeddwa okumumyuka.\nÂ Nnaalongo Jane Frances N\nÂ Nnaalongo Jane Frances Ndagire (Kibuye II) teyavuga-nyiziddwa ku kakiiko kâ€™ebyensimbi ate omumyuka we ye, Ismail Ssekitooleko bombi aba DP. Okulonda kuno okwakubiriziddwa sipiika Joe Nakibinge kwabadde mu lukiiko lwabwe olwafundikidde omwaka mu Calendar Prestige Hotel e Makindye.\nÂ Fred Kavuma (DP - Kibuli) yâ€™avunaanyizibwa ku byâ€™obutale, emyalo nâ€™emirimu emirala. Amyukibwa Rose Ssemuju (DP - Lukuli-Kkonge) ate Ssalongo Daniel KamyaÂ (DP - Nsambya Railways) wa kakiiko ka byanjigiriza nga yamezze Margaret Bonabaana owa NRM ku bululu 27 ku 13. Amyukibwa Sam Nadiope Gabula owâ€™e Kansanga.\nÂ Dorothy Maala Ssekibaala owa DP teyavuganyiziddwa ku kyâ€™abakyala.\nÂ Oluvannyuma Town Clerk Daniel Mujjukizi yawadde buli kansala ettu omwabadde kkiro zâ€™omuceere ttaano nâ€™eza sukaali ssaako ebbaasa enzito.\nKondomu yayabika tuli mu kaboozi\nOmukazi omugazi asobola okukolwako saviisi - Abasawo


Bukedde Online - Kalinda: Baakaleeta abaana 28\nKopolo Kute owa Ebonies akwatiddwa lwa kuwamba muntu\nMwannyina wa Kalinda, Beatrice Nampiima yategeezezza nti ekituufu mwannyina alese abaana bangi era tamanyidde ddala muwendo mutuufu kubanga mulimu n’abalongo kyokka n’alaga essuubi nti bajja kubakuza mpola.\nOMUGENZI Cranmer Kalinda yeegasse ku basajja emmekete ng’omugenzi Polof. Lawrence Mukiibi ne Mulindwa Muwonge, abakazi bwe batandise okusomba abaana nga we bwazibidde eggulo, abaana 25 be baabadde baakaleetebwa bamaama ab’enjawulo.\nOmu ku bawala ba Kalinda abakulu, Dr. Fiona Kalinda, yakubirizza bamaama bonna gye bali okuleeta abaana babakumeekume babeere bumu nga abooluganda.\nKu baana bano kuliko abasajja abakulu n’abakazi abakulu ate n’abato ddala abali wansi w’emya etaano.\nAbamu ku bamulekwa b’omugenzi Kalinda (ku kkono) mu kumusabira eggulo.\nMu bamu ku baana abaaleteddwa kwe kuli; Daudi Katudde, ng’ono ye mulenzi omukulu mu luggya, F. Kalinda, S. Kalinda, E. Muwanga, D. Mugambe, R. Muwanga ne J. Kalinda.\nAbalala kuliko JM Kalinda, J. Mbolanyi, S. P. Nakandi, D. Nalubowa, nga bano be baasobose okutegeerekeko amannya. Abaana bano bali ne bannyaabwe mu bitundu eby’enjawulo.\nOmu ku bannamwandu ayitibwa Betty Muhaye yalaze obweraliikirivu ku ngeri gy’agenda okulabiriramu abaana be ababiri bba be yamulekedde.\nNnamwandu Muhaye ne bamulekwa; Janet Museveni Nakalinda ali mu P5 (ku kkono) ne Daphine Nalubowa owa S2.\nMuhaye agamba nti baasisinkana n’omugenzi Kalinda mu zimu ku kampeyini za Pulezidenti Museveni ne basiimagana era ekyaddirira kuzaala baana bano n’asaba pulezidenti Museveni abadduukirire bakuze abaana bano.\nMUSEVENI AWEEREZZA OBUBAKA\nMu bubaka Pulezidenti Museveni bwe yaweerezza mu kusabira omwoyo gw’omugenzi mu kkanisa ya St. Stphen e Kabowa, yayogedde ku mugenzi ng’akoledde ennyo NRM.\nMinisita Beti Kamya ng’aganzika ekimuli ku ssanduuke ya Kalinda.\nObubaka buno yabutisse minisita wa Kampala, Beti Kamya n’agamba nti Kalinda amumanyi nnyo kye yava amuwa ebifo eby’enjawulo mu gavumenti ye.\nAgambye nti Kalinda ng’oggyeeko okubeera omuwabuzi we, abadde mukwano gwe ng’omuntu, era asaaliddwa nnyo okuviibwako omuntu ow’omugaso bwatyo.\nAsaasidde bamulekwa n’abeemikwano n’abakubagiza n’amabugo ga bukadde 10 gayambeko mu nteekateeka z’okuziika.\nOkusaba kwetabiddwaamu abakulembeze mu biti eby’enjawulo okwabadde; eyaliko meeya wa Kampala mu myaka gya 1990 Christopher Mukasa Iga, nga ku mulembe gwe ne Kalinda yali kansala akiikirira Makindye mu lukiiko lwa KCC.\nAmwogeddeko ng’omusajja omukozi, awaayo omutima gwe n’amaanyi ge gonna okutuukiriza obulungi ekyo ky’aba akutteko ate omwetoowaze.\n“Emirimu gya Kalinda gyeyolekedde mu ebyo by’alese akoze, wadde afudde, naye asigaddewo nga mulamu olw’emirimu emirungi gy’akoledde eggwanga,” Iga bwe yagambye.\nAba NRM e Lubaga nga bateeka bendera y’ekibiina ku ssanduuke ya Cranmer Kalinda.\nMmengo esiimye Kalinda\nMeeya wa Lubaga, Joyce Nabbosa Ssebuggwawo akiiridde Mmengo mu kusabira omugenzi, mu bubaka obuvudde e Mmengo basiimye Kalinda olw’okutumbula Buganda ng’ayita mu kusomesa n’okutumbula olulimi Oluganda ng’akozesa ekitone kye eky’okuwandiika ebitabo.\nBaagambye nti, Kalinda atadde ettoffaali ddene, mu kuzimba Obwakabaka n’ekitiibwa kya Buganda ng’ayita mu kutumbula olulimi oluganda.\nSeminti w'Omuzikiti omubbe amukwasizza


Ebibuga ebyaasuumusibwa okuva ku mutendera gwa munisipaali okudda ku mutendera gwa Cities biri mu kassatiro olwe bula lye ensimbi kubanga gavument zeyabisuubiza okutambuza emirimu nga bitandiikawo nokutuusa olwaleero tebiziweebwanga. – CBS FM\nEbibuga ebyaasuumusibwa okuva ku mutendera gwa munisipaali okudda ku mutendera gwa Cities biri mu kassatiro olwe bula lye ensimbi kubanga gavument zeyabisuubiza okutambuza emirimu nga bitandiikawo nokutuusa olwaleero tebiziweebwanga.\nEbibuga bino okuli Masaka, Mbarara, Hoima, Lira, Fortportal , Jinja, Soroti, Arua , Mbale ne Gulu gavument bweyaali ebisuumusa yabisuubiza okubiwa obuwumbi 100 nga entandiikwa okubiyambako okutambuza emirimu.\nEbibuga bino bwebyaali bisuumusibwa , gavument yagaziya ebitundu bino newabaako ebitundu ebirala ebyaayongerwaako okugezi ekibuga munisipaali ye Masaka kyaggattibwaako amagombolola okuli Kabonera, Mukungwe , Kalungu Rural nebitundu ebirala ebyaava ku district ye Lwengo nebibuga ebirala bwebityo.\nMeeya wekibuga Masaka Godfrey Kayemba afaayo agambye nti ensimbi gavument zeyaali esuubiza okuwa ebibuga bino zaali zakuzimba enguudo, okugula ettaka okukolerako emirimu zebibuga, okuggulawo ebibangirizi byabannamakolero, nebirala wabula emyezi 3 bukyanga ebibuga bino bitandiika ensimbi zino tebizifunanga.


Bukedde Online - Lukwago awera kudda mu ofiisi wiiki ejja\nLukwago awera kudda mu ofiisi wiiki ejja\nAba Good Lyf bakubye Aganaga ne banne\nAba SPIDIQ bawadde omugagga eyaguze ettaka...\nAdded 30th December 2013\nErias Lukwago agobye abaserikale ababadde bamutambulirako nga bamukuuma n'agamba nti takyalina busobozi bubabeezaawo.\nAgambye nti tebakyamusasula ssente ate nga n'emmotoka ebadde ebatambuza kkampuni ya Cooper Motors gye yagitutte okugikanikibwa baagiboye kati tasobola kubatambuza.\nYabakwasizza omumyuka we Sulaiman Kidandala Sserwadda eggulo abazzeeyo n'ategeeza nti kino akikoze mu bulumi kubanga babadde bamuyamba nnyo ate nga ye talina wadde akasaale ke yali asabye okwekuumisa.\nBino yabirangiridde mu lukiiko lwa bannamawulire lwe yatuuzizza mu makaage e Lubaga (ku Mmande) ng'ali n'omumyuka we Sulaiman Kidandala Sserwadda, meeya w'e Kawempe, Mubarack Munyagwa ne kansala Allan Ssewanyana.\nYagambye nti ku Mmande ya wiiki ejja nga January 6/ 2014 ayise olukiiko okumusalirawo ekiddako kubanga ofiisi ya Loodi Meeya abadde tagiddukanya bw'omu.\nYaweze nti enkuba k'etonnye oba omusana gwake agenda kuddayo mu ofiisi ye wiiki egya .\n"Mbadde nnyimirizza okuyingira ofiisi yange lwakuba Palamenti ebadde ekola ku nteeseganya naye tezaavuddemu kalungi konna kati ka ng'endere ku mateeka nnyingire ofiisi, " Lukwago bwe yagambye.\nYagambye nti oluyingira ofiisi wiiki ejja, agenda kutandikira ku kubuuza dayirekita wa Kampala Jennifer Musisi ensasaanya ya ssente za gavumenti ezizze zikozesebwa ng'olukiiko lwe olufuga ekibuga mu mateeka teruziyisizza.\n"Njagala embalirira z'ekitongole ebbiri okuli nze gye nnassaako omukono ey'obuwumbi 170 n'ey'obuwumbi 200, minisita ze yayanjula mu Palamenti bambuulire kye zikoze," Lukwago bwe yagambye.\nYategeezezza nti mu mateeka ateekwa kubeera mu ofiisi ye era tagenda kuguminkiriza kugiyingira ye agenda kutwala obuvunaanyizibwa okussa mu nkola ekiragiro kya kkooti.\nLukwago yagambye nti kyennyamiza obutamusasula musaala gwe wadde abakozi mu ofiisi ye n'amafuta g'emmotoka okuba nga tazifuna.\n"Byonna bye bagezezzaako okunkola bimenya mateeka era ekiseera kiweddeko kati njagala ekiragiro kya kkooti kikole kubanga akaseera ke mbawadde ku nteseganya kafiiridde bwereere," Lukwago bwe yagambye.\nObulwadde bwa siriimu tebunzigye mu mbeera\nEthopia ne Kenya bayingidde ku by'olutalo lw'e South Sudan\nEnsasula yâ€™amasannyalaze empya ezze kutunyuunyunta


Bukedde Online - Amuriat atabuse n'abaserikale abaamugaanyi okwogera n'abawagizi\nAmuriat atabuse n'abaserikale abaamugaanyi okwogera n'abawagizi\nAmuriat ng'ayogera n'abaserikale e Masindi.\nABAWAGIZI ba akwatidde FDC bendera ku Bwapulezidenti Patrick Oboi Amuriat, abaagudde ku kabenje e Got Panyimur, mu disitulikiti y'e Pakwach ku Lwokubiri, babongeddeyo mu malwaliro amanene okuli erya Lacor e Gulu ne Arua oluvannyuma lw'embeera yaabwe okwongera okubeera embi.\nAmuriat, yasazizzaamu kkampeyini ze mu disitulikiti y'e Pakwach gye yali alina okubeera ku Lwokubiri olweggulo wabula oluvannyuma lw'okusisinkana abaffamire z'abagenzi wamu n'abaalumiziddwa, yasazeewo okukola ku by'okuziika n'okujjanjaba abali mu malwaliro.\nAbabiri ku baasinze okukosebwa baabaggye mu ddwaaliro lya Nebbi General Hospital ne babatwala mu ddwaaliro lya Lacor, mu disitulikiti y'e Gulu ate abasatu abalala ne batwalibwa mu ddwaaliro lya Arua.\nAmuriat, yategeezezza nti abantu abalala omusanvu abajjanjabirwa mu ddwaaliro lya\nAngal St. Luke Hospital e Nebbi, basazeewo basigaleyo nga bwe balinda ebinaava mu bifaananyi bye baabakubye okulaba oba obuvune bwe baafunye beetaaga okutwalibwa mu malwaliro agalina abakugu abasingako.\nEggulo, Amuriat yakedde kunoonya buwagizi mu bitundu bya Bunyoro era nga yatandikidde mu disitulikiti y'e Kiryandongo, Masindi ne Buliisa.\nWabula yasanze akaseera akazibu nga buli katawuni k'atuukamu, poliisi temuganya\nkwogera na bantu abaabadde bamulinze.\nOlukungaana lwe olwasoose yalukubye Karuma, gye yavudde n'ayolekera e Diima ekiri mu ggombolola y'e Ntunda ne Kololo, nga poliisi emussizza akasiiso.\nWabula bwe yatuuse mu kitundu ky'e Bulerara ne Kiryandongo, aduumira poliisi mu kitundu kino, Joseph Bakaleke, yawaanyisiganyizza ebisongovu ne Amuriat lwa kumulemesa kwogerako eri abawagizi be abaabadde bamulinze. Kino kyavuddeko abawagizi be okutabuka.\nPoliisi yasumuludde ttiyaggaasi ne babuna emiwabo. Ttiyaggaasi ono ne Amuriat\nteyamutalizza n'ava mu mbeera era mu busungu n'alangira DPC Bakaleke, okubeera omutemu.\nMu ngeri esoomooza, Amuriat yavudde mu mmotoka ye n'agenda awali omuvubuka eyabadde asiika capati ng'agamba nti, enjala yabadde emuluma.\nMu kwogera kwe eri abawagizi be, Amuriat yagambye nti, waakufuba okulaba ng'alwanyisa ekibbattaka ekizingiddemu n'ebibira okuli ekya Bugoma.\nOlwaleero ku Lwokuna Amuriat, lw'atongoza manifesito ye erimu by'ayagala okukolera Bannayuganda ssinga bamulonda ku Bwapulezidenti.\nâ€˜Bizinensi zâ€™awaka kati ze zifunaâ€™â€˜Bizinensi zâ€™awaka kati ze zifunaâ€™


Bukedde Online - Abamegganyi b'ekigwo ggumbya e Butambala bali bulindaala oluvannyuma lw'okutendekebwa\nAmelia Kyambadde azimbidde ab'e Mawokoto oluzzi lwa bukadde munaana\nGwe baasuulira omwana olw'okuzimba omutwe ...\nAbamegganyi b'e Butambala nga beegazaamu\nABAMMEGANYI be ssaza lya Butambala bamaze okutendekebwa ne bawera okumegga amasaza amalala gonna nti kuba bayungudde ba musaayi muto bokka.\nOkusinziira ku mutendesi w’omuzannyo gwe kigo ggumbya ekya Bukedde Saadi Ssebalemba ategeezezza nti abazannyibe bonna beetegese bulungi era nti bakomekkereza okutendekebwa basobole okufuna akaseera k'okuwummula batuuke ku ssande nga bali kawerette.\nAyongeddeko nti mu tiimu ye yonna temuli muntu ali waggulu wa myaka asatu era nti akimanyi bulungi nti tebayinza butawangula kyapa kuba bonna bamusaayi muto.\nTumaze emyazi nga tutendekebwa obukodyo obw'enjawulo okwo gattako okulya obulungi ng'ate tetukozesa bintu byonna bitamiiza era sisuubirayo muntu ayinza kumegga baana bange kuba obukodyo bwonna nabubamaliddeyo bwatyo SSebalemba bwategezeza.\nWabula kyensaba banna Butambala kwekujjumbira okugenda e Mpigi ku kisaawe batuwagire abamegganyi baffe basobole okuddamu amaanyi agamegga amasaza gonna getugenda okuttunka nago.\nEmpaka z’ekigwo ggumbya zigenda kubeera mu kisaawe e Mpigi ku sande eno nga 21 era nga zakwetabwamu amasaza ataano okuli essaza lya Mawokota,Butambala,Gomba,Ssese ne Kyadondo era anaaziwangula wakutwala ekyapa n'ebirabo ebirala bingi.


Bukedde Online - Alimbye omusuubuzi okumuteekamu eddagala n'amubba obukadde 8\nFamire ya Hajji gwe baalongoosezza e Mengo...\nKimbugwe eyakwatiddwa mu bubbi buno n'akkiriza.\nABASAWO b’ekinnansi balimbyelimbye omusuubuzi w’oku Kaleerwe nti bamutaddemu eddagala erigenda okumutta bwe batyo ne bamusaba ssente 8,800,000/- okusobola okumuwonya.\nAli Kimbugwe 35, omutuuze w'e Busega nga musawo wa kinnansi abadde atunda eddagala ly'agamba nti, likola ku ndwadde ez'enjawulo okuli eriwonya kabotongo, ku bakyala mu nsonga z'omukwano, amaanyi g’ekisajja, obuganzi, eriyita bakasitoma n'ebirala.\nAlina banne abatambulira mu mmotoka ekika kya Premio nnamba UAK 694P mu butale n'okuziika. Kimbugwe okukwatibwa kiddiridde Teddy Nakaweesi 24, omusazi w'endibota mu katale ka Kizito ku Kaleerwe okumuloopa nti yamubbye ssente 8,800,000/- oluvannyuma lw'okumutiisatiisa nti, amuyingizzaamu eddagala erigenda okumutta mubwangu ng’okuwona yabadde alina kusasula ssente zonna z'alinawo.\nNakaweesi yategeezezza nti, ku Ssande yali ava awaka e Nansana n'asanga abantu nga bakuhhaanidde ku mmotoka etunda eddagala naye kwe kuyimirira. Wano abasajja ababiri baamutuukiridde ne bamukwatakwata oluvannyuma ne bamugamba nti, bamuyingizzaamu akati ak'eddagala eritta nga ky'alina okukola kwe kubawa ssente bakamuggyemu.\nBaamuwadde akakwakkulizo nti, talina kubuulirako muntu ate n'essente zonna z'alina alina okuziwaayo okusimattuka okufa. Yagasseeko nti olw’okutya yabaawako ssente 30,000/- ze yalinawo ne bamugamba tezimala ne bamussa mu mmotoka n’abatwala ewuwe n'abongera aka n'abongera ssente endala 8,800,000/- era ne bongera okumugamba nti, ezo ntono nnyo abe mugenzi asalewo mangu ku bulamu bwe ne ssente. Kino kyamuwalirizza okubatwala ku mulimu gye yabadde aterese ssente 3,000,000/- nabwo n'abubabawa.\nYagambye nti ng’amaze okuzibawa baamuwadde ennamba y’essimu kw'alina okubakubira okukakasa oba akati kamuvuddemu n'oluvannyuma ssente ze zimuddire. Yannyonnyodde nti, bwe yakubye ku ssimu yaabwe nga bye bamugamba tebikwatagana kyokka olw'okuba yali abeetegerezza n'aggulawo omusango ku poliisi y’oku Kaleerwe ku fayiro nnamba SD:REF:12/0710/2017. “Ssente zibadde za baze nga za kugula mabaati kusereka nju yaffe. Mu kiseera ekyo nali mpunze nga buli kye bahhamba kye nkola nga ntidde okufa", Nakaweesi bwe yawanyaze. Kimbugwe ng'ali ku poliisi yategeezezza nti, kituufu Nakaweesi amujjukira naye yamuggyako ssente 2,500,000/- zokka.\nYagasseeko nti kirabika banne be baamuggyako ssente endala n'agamba nti, kuliko Harunah Ssempa ne Abdu Kibuuka. Isaac Ongomu atwala poliisi y’oku Kaleerwe yategeezezza nti abantu bangi bakuhhaanira nnyo ku bantu abeeyita abasawo b’ekinnansi nga bamenyi b'amateeka. Yagasseko nti okusinziira ku bujulizi obuliwo bulaga nti Kimbugwe yeekobanye ne banne ne babba kubanga n'emmotoka mwe bakolera kirabika nzibe.\nPoliisi ye Sekamuli mugifunire entambula


Bukedde Online - Kiki ekirwanya Tumukunde ne Kayihura okuva mu 2005 Kayihura Tumukunde?\nKiki ekirwanya Tumukunde ne Kayihura okuva mu 2005 Kayihura Tumukunde?\nKaadi z'essimu ez'abatta Susan Maraga ziri mu mannya ga bawala 8: Babakutte\nZiizino ensonga lwaki Museveni agobye Kayi...\nEMBIRANYE wakati wa Lt. Gen. Henry Tumukunde ne Gen. Kale Kayihura, emaze bombi n’ebamegga sso nga kigambibwa nti buli omu abadde akolerera kusuula munne.\nOkwejjukanyaamu katono, Bukedde gye buvuddeko yakulaze empalana eno gy’evudde era ensonga zibadde bwe ziti:\nEmpalana yatandikira mu biseera eby’omu nsiko kyokka yasinga kweyoleka mu 2005, Tumukunde bwe yakwatibwa n’aggalirwa ng’avunaanyibwa okusaasaanya kalebule n’okumenya amateeka g’amagye agamukugira okweyingiza mu byobufuzi.\nEkiseera ekyo mu 2005, Tumukunde yali mubaka wa Palamenti akiikirira UPDF ate Kayihura yali muluhhamya w’Ebyobufuzi mu UPDF nga bombi, bali ku ddaala lya Brigadier mu UPDF.\nTumukunde okukwatibwa yasooka kuyitibwa mu lukiiko lwa bofiisa b’amagye okwali; eyali avunaanyizibwa ku mbeera z’abajaasi, Maj. Gen Joshua Masaba, omuluh− hamya w’ebyobufuzi mu UPDF, Brig. Kale Kaihura n’eyali agakulira, Col. James Mugira.\nKigambibwa nti Tumukunde tasonyiwa nga Kayihura olw’ebyali mu lukiiko n’ebyokumukwata n’asimbibwa mu kkooti y’amagye, gye yawerennembera n’emisango okutuukira ddala mu April 2013, lwe gyamuukka mu vvi kyokka n’asonyiyibwa.\nEbbanga ery’emyaka nga 10, lye yamala ku katebe okutuuka mu 2016 , Pulezidenti Museveni lwe yamulonda ku bwaminisita, Tumukunde yayita mu mbeera enzibu ddala egambibwa nti yamutuusibwako Kayihura.\nMusajja wattu n’Obwaminisita tabuwezezzaako myaka ebiri. Kayihura azze amegga Tumukunde naye ng’Abaganda bwe bagamba nti akugoba takutadde tabulako ky’akusuuza.\nTumukunde yagenda okuva ku katebe, nga Kayihura bwe baali ku ddaala erimu yamuyitako dda n’afuuka Genero sso nga ye yali akyali ku ddaala lya Brigadier. Eddaala lya Lt. Gen lyamuweebwa asiibulwa mu magye ga UPDF ge yawummula mu September 2015.\nTumukunde w’afunidde ekifo ky’Obwaminisita, Kayihura asangiddwa ng’alina obuyinza bungi ku byokwerinda eby'omunda mu ggwanga nga kyenkana y’avunaanyizibwa ku bitongole byonna ebyokwerinda n’obukessi ebyomunda mu ggwanga.\nSso nga n’ebweru abadde atuukayo. Ensonda mu by’ebyokwerinda zaategeezezza nti waliwo lipoota Tumukunde gye yakolera Pulezidenti Museveni eyayanika ebituli, n’obunafu mu nkola ez’okwerinda ezaaliwo mu ggwanga n’alabula Pulezidenti nti bwe watabaawo kikolebwa mu bwangu, ayinza okujjukira ‘okwebikka nga bukedde’.\nOkuva lwe yalondebwa ku bwaminisita w’Obutebenkevu, Tumukunde azze ayogera ebigambo mu lujjudde ebyoleka nti si mumativu n’enkola y’emirimu gya Poliisi mu kukuuma Bannayuganda n’ebintu byabwe.\nYagugumbula nnyo Poliisi ku ttemu ly’abakyala mu Wakiso, ne ku by’ebijambiya ebyasattiza abantu mu Masaka, Ssembabule, ne Mpigi, okutemulwa kwa Afande Kaweesi, okutemulwa kwaBamaseeka, n’agattako n’okulabula aba Bodaboda 2010 enfunda eziwera ku kutwalira amateeka mu ngalo.\nNe ku by’okuwambibwa n’oluvannyuma okuttibwa kw’omuwala Susan Magara, Tumukunde bye yayogedde mu lumbe n’awalala bibadde biraga ebituli ebiri mu bitongole ebikuumaddembe era ng’okusingira ddala ategeeza poliisi.\nAba Bodaboda 2010, Tumukunde abeeweredde okuviira ddala mu 2016 nga yaakalondebwa ku bwaminisita era olumu yakuba olukiiko n’asisinkana abantu abagambibwa okutulugunyizibwa ne bamuttottolera ebikolobero ebibatuusiddwaako basajja ba Abdallah Kitatta nga Poliisi etunula butunuzi. Era nga bonna balumiriza nti bawagirwa Kayihura ate naye n’akikkiriza mu kakiiko ka Palamenti nti abasajja abo azze abeeyambisa.\nBwe yalabula aba Bodaboda 2010, Kitatta yakuba olukiiko mu August 2016, n’awalampa Tumukunde nti yeesonyiwe ebintu bya bodaboda oba tamanyi mulimu gwe agende Pulezidenti Museveni amunnyonnyole ku biki by’ateekeddwa okukola nga Minisita. Kitatta ng’ayogeza amaanyi yasinziira ku ofiisi za 2010 e Nateete n’agamba nti minisita Tumukunde talina buyinza bwogera ku nsonga za bodaboda. Ng’oggyeeko kw’olwo lwe yagugumbula Tumukunde, Kitatta azze alumba n’okulengezza Tumukunde enfunda eziwera era aba Tumukunde bagamba nti Kayihura y’abadde awaga Kitatta okulengezza Tumukunde. Wabula abamanyi eby'omunda bagamba nti obutakkaanya bwa Tumukunde ne Kayihura bwekuusa ku ngeri bombi gye bavuganya mu maaso ga Pulezidenti kw’ani asinga okubeera n’omugaso mu byokwerinda n’obutebenkevu bw’eggwanga.\nTUMUKUNDE ATANDIKA OKUWANGULA\nTumukunde nga minisita w’Obutebenkevu, y’avunaanyizibwa ku bitongole ebikessi ekya ISO ne ESO era y’akwatibwako ku kunoonya, okusunsula n’okusengejja amawulire ag’omukessi munda n’ebweru w’eggwanga.\nKayihura nga IGP y’avunaanyizibwa ku Poliisi era mu mirimu gye nga IGP avunaanyizibwa ku bukessi, okutangira n’okulwanyisa obuzzi bw’emisango era waliwo ekiseera lwe kyatuuka Tumukunde nga tannafuuka Minisita nga ssente ez’obukessi ziyitira mu Poliisi era aba ISO nga bakaaba nti tebakyafuna ssente nga bwe bateekeddwa.\nTumukunde bwe yalondebwa, yalwana okulaba nga ISO ne ESO ziddamu okufiibwako okukola emirimu gyazo ne Poliisi yeemalira ku buvunaanyizibwa bwayo nga bwe bulambikiddwa era eno y’emu ku nsonga ezibatabula ne Kayihura.\nObutakkaanya bwa Poliisi n’ebitongole nga ISO bweyolekera ku by’okunoonyereza ku kutemulwa kwa Afande Kaweesi, okunoonyereza ku batemula abakyala mu Wakiso, ggattako n’okulwanyisa obumenyi bw’amateeka naddala ba Kifeesi.\nEno y’ensonga lwaki wabaddewo obutakwatagana wakati wa Poliisi n’ebitongole ebikessi ku bantu abazze bakwatibwa ku kutemulwa kwa Kaweesi era waaliwo okukubgana empawo wakati wa Poliisi n’aba ISO ne CMI mu November 2017 kw’ani yaddamu okukwata abasibe abaali bayimbuddwa kkooti.\nEbitongole byombi era byakonaagana ku kukwatibwa kw’omukazi Christine Muhoza Mbabazi agambibwa okumanya ebingi ku lukwe lw’okutta Kaweesi. Era olutalo luno Tumukunde yaluwangula ISO n’emusigaza.\nBwe gwatuuse ku kukwatibwa kw’eyali akulira abatemu n’agayaaye aga Kifeesi, Paddy Serunjogi amanyiddwa nga ‘Sobi’, ne gujabagira kubanga Poliisi yamukwata ne basajja be ne batwalibwa mu kkomera e Nalufenya kyokka yasula lumu, akulira ISO Bagyenda Kaka n’asindika basajja be ne bamuggyayo era kati alya butaala.\nKitatta ne basajja be aba Bodaboda 2010 abagambibwa okwetaba mu kutemula Fransi Ekulangar eyali akola mu Case Hospital baakwatiddwa ISO ne CMI mu kifo kya Poliisi, olw’ebigambibwa nti Poliisi ebadde tesobola kukwata Kitatta kubanga abakolera.\nKayihura ne Tumukunde buli lwe babadde batuukirirwa Bannamawulire okwogera ku butakkkanya bwabwe, bombi nga babyegaana Bwe yabadde mu kakiiko ka Palamenti akavunaanyizibwa ku byokwerinda n’Ensonga Ezomunda ng’ababaka bamubuuza ku butakkaanya bwabwe ne Lt. Gen Tumukunde, Kayihura yagambye bwati:\n“ Nze ndi muntu wa wansi ku Tumukunde kubanga ye Minisita n’olwekyo siyinza kubaako ngeri gye nvuganya naye”.\nMu lukiiko olwo, Kayihura mwe yasinziira okuwolereza Kitatta nti ayambye nnyo Poliisi iokulwanyisa obumenyi bw’amateeka mu ba Bodaboda n’abawakanya gavumenti. Enkeera Tumukunde yalagira Kitatta n’akwatibwa.\nYe Tumukunde yategeeza ababaka ba Palamenti omwaka oguwedde nti tayinza kubeera ku mbiranye na Kayuhira kubanga ye yawummula amagye, kati Minisita n’olwekyo tayinza kuvuganya n’omuntu akola emirimu egy’ekikugu n’agamba nga Minisita obuvunaanyizibwa bwe bwa kussa mu nkola enteekateeka za gavumenti.\nLt. Gen Henry Tumukunde\nZiizino ensonga lwaki Museveni agobye Kayihura ne Tumukunde


Abayizi abekalakaasa babalagidde okuliwa byebaayonoona – CBS FM\nAbayizi abekalakaasa babalagidde okuliwa byebaayonoona\nAbayizi nga bibasobedde\nAbayizi b’essomero lya St.Johns Progressive SS Kaliiro Lyantonde abeekalakaasa nebonoona ebintu bya bukadde 41, balagiddwa okusooka okuzisasula, balyoke bakkirizibwe okudda ku ssomero.\nMu lukiiko lw’abazadde n’abakulembeze ku district n’abakulira essomero basazeewo nti abayizi 30 abaakuliramu okwekalakaasa bakusasula emitwalo 200,000/= so ng’ate abayizi ba S4 ne S6 ab’ekisulo baakusasula emitwalo 100,000/=so nga ate abayizi abava ewaka abalenzi baakusasula emitwalo 50,000/= ate abawala baakusasula emitwalo 20,000/=.\nWiiki ewedde abayiI bekalakaawa mu kiro kya sunday ng’abayizi bagamba nti baalwawo okubaggulirawo geeti nga bava okusoma ekiro ‘preps’, ate abalala bagamba nti emmere eyafumbibwa kw’olwo yali mbi, waliwo n’abagamba nti mwalimu abaali besiye amagengere.\nOmwogezi wa poliisi mu bendo-bendo lye Masaka Muhammad Nsubuga agamba nti okunoonyereza ku byaliwo kukyagenda maaso, era nti abaakuma omuliro mu kwekalakaaaa kuno baakuvunaanibwa mu mbuga za mateeka.\nAbamu ku bayizi abalenzi abaakwatibwa mu kwekalakaasa\nSsentebe wa district ye Lyantonde era nga ali ku lukiiko oluddukanya essomero Fred Muhangi, asabye abazadde okwongera okubuulirira abaana babwe okubeera n’empisa okwewala okuleeta emize emibi mu ssomero.\nAbayizi ababadde baggalirwa mu buduukulu bwa police baayimbuddwa ku kakalu ka Police.\nBalagiddwa okweyanjula ku police ng’ennaku z’omwezi 27 June,2022.\nEbyo nga biri bityo, waliwo abayizi 4 aba St.Gonzaga Kijjukizo nabo baggaliddwa mu nkomyo, nga kigambibwa nti baakuba era nebalumya omukuumi w’essemero.


Wa Ekitiibwa Abo Be Kigwanira | Ogw’Okusoma\nEBYAFAAYO EBIKWATA KU BULAMU BW'AB'OLUGANDA Ŋŋanyuddwa Nnyo mu Kutambula n’Abantu ab’Amagezi\nWa Ekitiibwa Abo Be Kigwanira\nYoleka Okukkiriza—Era Salawo mu Ngeri ey’Amagezi!\nWeereza Yakuwa n’Omutima Gwo Gwonna!\nOnossaayo Omwoyo ku Bintu Ebyawandiikibwa?\nOkunywerera ku Mukwano Gwo Ne mu Mbeera Enzibu\nEnsumbi ey’Edda Eriko Erinnya Eriri mu Bayibuli\nOmunaala gw'Omukuumi—Ogw'Okusoma mu Kibiina | Maaki 2017\nBISOME MU Afrikaans Albanian American Sign Language Amharic Angolan Sign Language Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Oyo atudde ku ntebe y’obwakabaka n’Omwana gw’Endiga baweebwe ettendo n’ekitiibwa n’amaanyi emirembe n’emirembe.”—KUB. 5:13.\nENNYIMBA: 9, 108\nLwaki Yakuwa ne Yesu bagwanidde okuweebwa ekitiibwa?\nBantu ki abagwanidde okuweebwa ekitiibwa, era lwaki?\nMiganyulo ki egiri mu kuwa ekitiibwa abo be kigwanira?\n1. Lwaki abantu abamu bagwana okussibwamu ekitiibwa era kiki kye tugenda okulaba?\nKIKI ekituleetera okussa mu balala ekitiibwa? Emirundi egisinga, omuntu gwe tussaamu ekitiibwa alina okuba ng’alina ky’akoze ekimuleetera okuba ng’agwanira okussibwamu ekitiibwa oba ng’alina ekifo ekikulu ky’alimu. Kati olwo ekyebuuzibwa kiri nti, ‘Baani be tusaanidde okussaamu ekitiibwa, era lwaki?’\n2, 3. (a) Lwaki Yakuwa agwanidde okuweebwa ekitiibwa ekisingiridde? (Laba ekifaananyi waggulu.) (b) Omwana gw’Endiga ayogerwako mu Okubikkulirwa 5:13 y’ani, era lwaki agwanidde okuweebwa ekitiibwa?\n2 Nga bwe kiragibwa mu Okubikkulirwa 5:13, “Oyo atudde ku ntebe y’obwakabaka n’Omwana gw’Endiga” bagwana okussibwamu ekitiibwa. Okubikkulirwa essuula 4 eraga ensonga lwaki Yakuwa agwanidde okuweebwa ekitiibwa. Ebitonde ebiri mu ggulu byogerera waggulu nga bitendereza Yakuwa, “Oyo . . . abeerawo emirembe n’emirembe” nga bigamba nti: “Yakuwa, Katonda waffe ow’amaanyi, ogwanidde okuweebwanga ekitiibwa n’ettendo, kubanga watonda ebintu byonna, era olw’okusiima kwo byabaawo era byatondebwa.”—Kub. 4:9-11.\n3 Omwana gw’Endiga ye Yesu Kristo. Ekyo tukimanyira ku ki? Yokaana Omubatiza bwe yalaba Yesu, yagamba nti: “Laba Omwana gw’Endiga owa Katonda, aggyawo ebibi by’ensi.” (Yok. 1:29) Bayibuli eraga nti Yesu asingira wala abantu bonna abaali bafuzeeko nga bakabaka n’abo abafuga nga bakabaka. Egamba nti: “Ye Kabaka w’abo abafuga nga bakabaka era Mukama w’abo abafuga ng’abaami, oyo yekka atayinza kufa, abeera mu kitangaala ekitasemberekeka, omuntu yenna gw’atalabangako era gw’atayinza kulaba.” (1 Tim. 6:14-16) Mu butuufu, tewali kabaka mulala yenna yeewaayo okutufiirira olw’ebibi byaffe. Kya lwatu nti ffenna tukkiriziganya n’ebigambo bino ebyogerwa ebitonde eby’omu ggulu: “Omwana gw’Endiga eyattibwa agwanidde okufuna obuyinza n’obugagga n’amagezi n’amaanyi n’ekitiibwa n’ettendo n’omukisa.”—Kub. 5:12.\n4. Lwaki tulina okussa ekitiibwa mu Yakuwa ne Yesu?\n4 Tulina okussa ekitiibwa mu Yakuwa ne Yesu, kubanga ekyo bwe tutakikola tetusobola kufuna bulamu butaggwaawo. Mu Yokaana 5:22, 23 Yesu yagamba nti: “Kitange talina gw’asalira musango, wabula obuyinza bwonna obw’okusala omusango abukwasizza Omwana, bonna basobole okuwa Omwana ekitiibwa nga bwe bakiwa Kitaawe. Oyo atawa Mwana kitiibwa aba tawa kitiibwa Kitaawe eyamutuma.”—Soma Zabbuli 2:11, 12.\n5. Lwaki abantu bonna okutwalira awamu bagwanidde okuweebwa ekitiibwa?\n5 Abantu baatondebwa mu “kifaananyi kya Katonda.” (Lub. 1:27) Ekyo kitegeeza nti abantu basobola okwoleka engeri za Katonda. Ng’ekyokulabirako, abantu basobola okwoleka okwagala, ekisa, n’obusaasizi. Ate era olw’okuba abantu baatondebwa nga balina omuntu ow’omunda, basobola okwawulawo ekituufu n’ekikyamu, ebikolwa eby’obwesigwa n’ebitali bya bwesigwa, empisa ezisaana n’ezitasaana. (Bar. 2:14, 15) Abantu abasinga obungi baagala ebintu ebiyonjo era ebirabika obulungi. Era okutwalira awamu, abantu baagala okuba mu mirembe n’abalala. Ka kibe nti bakimanyi oba nedda, mu ngeri emu oba endala, abantu booleka ekitiibwa kya Yakuwa, era olw’ensonga eyo tusaanidde okubawa ekitiibwa.—Zab. 8:5.\nOBUTAGWA LUBEGE NGA TUWA ABALALA EKITIIBWA\n6, 7. Abajulirwa ba Yakuwa baawukana batya ku bantu abalala bwe kituuka ku kuwa abantu ekitiibwa?\n6 Kyokka tusaanidde obutagwa lubege nga tuwa abantu ekitiibwa. Tulina okumanya kitiibwa kya ngeri ki era kyenkana wa kye tugwanidde okubawa. Abantu abasinga obungi batwalirizibwa omwoyo gw’ensi ya Sitaani. Eyo ye nsonga lwaki abantu abamu bawa bantu bannaabwe ekitiibwa ekisukkiridde ne baba ng’ababasinza obusinza. Bagulumiza nnyo bannaddiini, bannabyabufuzi, bannabyamizannyo, ne bannakatemba, ne babatwala nga bakatonda. N’ekivaamu, abantu abato n’abakulu bakoppa enneeyisa y’abantu abo n’ennyambala yaabwe.\n7 Abakristaayo ab’amazima beewala okugwa olubege nga bawa abantu ekitiibwa. Yesu ye muntu yekka eyateekawo ekyokulabirako ekituukiridde kye tusaanidde okukoppa. (1 Peet. 2:21) Singa tuwa abantu ekitiibwa ekisukkiridde, ekyo tekisanyusa Katonda. Tusaanidde okukijjukira nti abantu “bonna baayonoona ne batatuuka ku kitiibwa kya Katonda.” (Bar. 3:23) Tewali muntu yenna agwanidde kuweebwa kitiibwa kisukkiridde, kubanga bwe tukola tutyo tuba ng’abamusinza.\n8, 9. (a) Abajulirwa ba Yakuwa batwala batya abakungu ba gavumenti? (b) Ddi Abajulirwa ba Yakuwa lwe batagondera bakungu ba gavumenti?\n8 Abantu abamu baweereza mu bifo eby’obuvunaanyizibwa. Ng’ekyokulabirako, abakungu ba gavumenti balina obuvunaayizibwa obw’okukuuma emirembe n’obutebenkevu n’okukola ku byetaago by’abantu. Ffenna tuganyulwa mu ebyo bye bakola. Omutume Pawulo yakubiriza Abakristaayo okussa ekitiibwa mu bantu ng’abo ab’obuyinza. Yagamba nti: “Bonna mubawe bye muteekeddwa okubawa: oyo asaba omusolo, mumuwe omusolo; . . . ayagala okuweebwa ekitiibwa mumuwe ekitiibwa.”—Bar. 13:1, 7.\n9 N’olwekyo, Abajulirwa ba Yakuwa bassa ekitiibwa mu b’obuyinza okusinziira ku mpisa y’omu kitundu mwe baba bali. Bakolaganira wamu nabo nga bakola emirimu gyabwe. Wadde kiri kityo, bakimanyi nti ekitiibwa kye balina okubawa kiriko ekkomo. Ab’obuyinza bwe babagamba okukola ekintu ekimenya amateeka ga Katonda, ekyo tebakikola.—Soma 1 Peetero 2:13-17.\n10. Abaweereza ba Yakuwa ab’edda bassaawo batya ekyokulabirako ekirungi mu kuwa ab’obuyinza ekitiibwa?\n10 Abaweereza ba Yakuwa ab’edda bassaawo ekyokulabirako ekirungi mu kuwa ab’obuyinza ekitiibwa. Ng’ekyokulabirako, gavumenti ya Rooma bwe yalagira abantu okwewandiisa, Yusufu ne Maliyamu baagondera ekiragiro ekyo. Baatindigga olugendo oluwanvu okugenda e Besirekemu, wadde nga Maliyamu yali ali kumpi kuzaala. (Luk. 2:1-5) Ate ye Pawulo bwe baali bamusibyeko emisango, yeewozaako mu maaso ga Kabaka Kerode Agulipa ne mu maaso ga Fesuto, gavana wa Buyudaaya, era ng’ekyo yakikola mu ngeri eraga nti yali abassaamu ekitiibwa.—Bik. 25:1-12; 26:1-3.\n11, 12. (a) Lwaki abakulu b’amadiini tetubawa kitiibwa kya njawulo? (b) Birungi ki ebyavaamu Omujulirwa wa Yakuwa omu ow’omu Austria bwe yassa ekitiibwa mu mukungu omu?\n11 Kyokka, Abajulirwa ba Yakuwa tebawa bakulu b’amadiini kitiibwa kya njawulo, wadde ng’abakulu b’amadiini abo basuubira okuweebwa ekitiibwa eky’enjawulo. Amadiini ag’obulimba gayigiriza eby’obulimba ku Katonda era ganyoolanyoola amazima agali mu Kigambo kya Katonda. N’olwekyo, abakulu b’amadiini tubawa ekitiibwa ng’ekyo kye tuwa abantu abalala bonna. Tebagwana kuweebwa kitiibwa kya njawulo. Abakulu b’amadiini ng’abo, Yesu yabayita bannanfuusi era abakulembeze abazibe b’amaaso. (Mat. 23:23, 24) Naye bo abakungu ba gavumenti bwe tubawa ekitiibwa kye bagwanidde okuweebwa, oluusi muvaamu ebirungi.\n12 Ng’ekyokulabirako, lowooza ku w’oluganda Leopold Engleitner ow’omu Austria Abanazi gwe baakwata ne bamussa ku ggaali y’omukka okumutwala mu nkambi y’abasibe ey’e Buchenwald. Ku ggaali y’omukka eyo kwaliko n’omukungu omu ayitibwa Heinrich Gleissner era naye Abanazi gwe baali bakutte. Gleissner yali munnabyabufuzi mu Austria. Naye kati Abanazi baali tebakyakolagana naye era nga bamutwala kumusiba. Bwe baali bagenda, Ow’oluganda Engleitner yabuulira Gleissner ebikwata ku nzikiriza ye era ekyo yakikola mu ngeri eraga nti yali amussaamu ekitiibwa. Gleissner yawuliriza bulungi ebyo Ow’oluganda Engleitner bye yamubuulira. Ssematalo ow’okubiri bwe yaggwa, Gleissner yakozesa obuyinza bwe yalina okuyamba Abajulirwa ba Yakuwa mu Austria. Naawe oyinza okuba ng’olinayo ebyokulabirako by’omanyi ebiraga ebirungi ebyavaamu oluvannyuma lw’Abajulirwa ba Yakuwa okuwa ab’obuyinza ekitiibwa ekibagwanidde.\nABALALA ABAGWANIDDE OKUWEEBWA EKITIIBWA\n13. Okusingira ddala baani abagwanidde okuweebwa ekitiibwa, era lwaki?\n13 Bakkiriza bannaffe tusaanidde okubassaamu ekitiibwa. Ekyo tusaanidde okukikola naddala bwe kituuka ku abo abatwala obukulembeze mu kibiina. (Soma 1 Timoseewo 5:17.) Tussa ekitiibwa mu b’oluganda abo ka babe ba ggwanga ki, ka babe nga balina buyigirize bwenkana wa, oba ka babe nga bagagga oba baavu. Ab’oluganda abo Bayibuli ebayita ‘ebirabo mu bantu,’ era bakola kinene mu kulabirira abantu ba Katonda. (Bef. 4:8) Lowooza ku bakadde mu kibiina, ku balabirizi abakyalira ebibiina, ku b’oluganda abali ku Bukiiko bw’Amatabi, ne ku b’oluganda abali ku Kakiiko Akafuzi. Okufaananako baganda baffe ne bannyinaffe abaaliwo mu kyasa ekyasooka, naffe tussa ekitiibwa mu b’oluganda abatwala obukulembeze mu kibiina. Bwe tuba n’ab’oluganda abo tetubatwala nga bamalayika, naye tubassaamu ekitiibwa olw’emirimu gye bakola n’olw’obwetoowaze bwe booleka.—Soma 2 Abakkolinso 1:24; Okubikkulirwa 19:10.\n14, 15. Njawulo ki eriwo wakati w’abakadde mu kibiina Ekikristaayo n’abakulu b’amadiini?\n14 Abakadde abo basumba abeetoowaze. Eyo ye nsonga lwaki tebakkiriza balala kubatwala ng’ab’ekitalo. Mu ngeri eyo baawukana ku bakulu b’amadiini abasinga obungi leero n’abo abaaliwo mu kyasa ekyasooka Yesu be yayogerako nti: “Baagala ebifo ebisingayo okuba eby’ekitiibwa nga bali ku bijjulo, n’okutuula mu bifo eby’omu maaso mu makuŋŋaaniro, n’okulamusibwa mu butale mu ngeri ey’ekitiibwa.”—Mat. 23:6, 7.\n15 Abakadde mu kibiina Ekikristaayo bakolera ku bigambo bya Yesu bino: “Temuyitibwanga Labbi, kubanga Omuyigiriza wammwe ali omu, era mmwe mmwenna muli ba luganda. Ate era temuyitanga muntu n’omu kitammwe ku nsi, kubanga Kitammwe ali omu, Oyo ali mu ggulu. Era temuyitibwanga bakulembeze kubanga Omukulembeze wammwe ali omu, Kristo. Naye asinga obukulu mu mmwe ateekwa kuba muweereza wammwe. Buli eyeegulumiza alitoowazibwa na buli eyeetoowaza aligulumizibwa.” (Mat. 23:8-12) N’olwekyo, tekyewuunyisa nti Abajulirwa ba Yakuwa mu nsi yonna baagala nnyo abakadde abo era babassaamu ekitiibwa.\nOlw’okuba abakadde mu kibiina beetoowaze, abalala babaagala era babassaamu ekitiibwa (Laba akatundu 13-15)\n16. Lwaki tusaanidde okukolera ku bulagirizi obuli mu Bayibuli bwe kituuka ku kuwa abalala ekitiibwa?\n16 Kyo kituufu nti kiyinza okututwalira ekiseera okumanya engeri gye tusaanidde okuwaamu abalala ekitiibwa nga tetugudde lubege. Bwe kityo bwe kyali ne ku Bakristaayo ab’omu kyasa ekyasooka. (Bik. 10:22-26; 3 Yok. 9, 10) Naye tusaanidde okukola kyonna ekisoboka okukolera ku bulagirizi obuli mu Bayibuli obukwata ku kuwa abalala ekitiibwa. Bwe tukola tutyo, kivaamu emiganyulo.\nEMIGANYULO EGIVA MU KUWA ABALALA EKITIIBWA EKIBAGWANIDDE\n17. Egimu ku miganyulo egiri mu kussa ekitiibwa mu abo abalina obuyinza gye giruwa?\n17 Bwe tussa ekitiibwa mu abo abalina obuyinza, kisobola okutuyamba okubuulira awatali kuziyizibwa. Kiyinza okubaleetera okuba n’endowooza ennuŋŋamu ku mulimu gwaffe. Emyaka mingi emabega, mwannyinaffe Birgit, eyali aweereza nga payoniya mu Bugirimaani, yagenda ku ssomero lya muwala we ng’abaana bawummula. Abasomesa baamugamba nti baagala nnyo okuba n’abaana b’Abajulirwa ba Yakuwa mu ssomero lyabwe. Era baamugamba nti kyandibadde kibi obutaba na baana b’Abajulirwa ba Yakuwa mu ssomero lyabwe. Birgit yabagamba nti, “Abaana baffe bayigirizibwa okweyisa mu ngeri esanyusa Katonda, ekyo nga kitwaliramu okussa ekitiibwa mu basomesa baabwe.” Omusomesa omu yamugamba nti, “Singa abaana bonna baali ng’abaana bo, omulimu gw’okusomesa gwandibadde gunyuma nnyo.” Nga wayise wiiki ntono, omu ku basomesa abo yagenda ku lukuŋŋaana olunene olwali mu Leipzig.\n18, 19. Kiki kye tusaanidde okujjukira bwe kituuka ku kuwa abakadde ekitiibwa?\n18 Ate era tusaanidde okukolera ku misingi egiri mu Kigambo kya Katonda bwe kituuka ku kuwa abakadde mu kibiina ekitiibwa. (Soma Abebbulaniya 13:7, 17.) Tusaanidde okubasiima olw’emirimu gye bakola era tusaanidde okukolera ku bulagirizi bwe batuwa. Bwe tukola tutyo, kibasobozesa okutuukiriza obuvunaanyizibwa bwabwe nga basanyufu. Kyokka ekyo tekitegeeza nti omukadde omu bw’aba alina obusobozi obw’enjawulo, tulina okukoppa buli kimu ky’akola, gamba ng’engeri gy’ayambalamu, gy’ayogeramu, oba engeri gy’anyumyamu. Singa tukola bwe tutyo, kisobola okuwa ekifaananyi ekitali kirungi. Tusaanidde okukijjukira nti naye muntu atatuukiridde. Yesu yekka ye yassaawo ekyokulabirako ekituukiridde kye tusaanidde okukoppa.\n19 Bwe tuwa abakadde ekitiibwa ekibagwanira, era ne twewala okubatwala ng’ab’ekitalo, kibayamba. Kibayamba okwewala amalala era kibayamba obuteetwala kuba ba waggulu ku balala.\n20. Okussa ekitiibwa mu balala kituganyula kitya?\n20 Bwe tussa ekitiibwa mu balala kituyamba okusigala nga tuli beetoowaze naddala ng’abalala batutenderezza olw’ekyo kye tuba tukoze. Era kituyamba okweyongera okutambulira awamu n’ekibiina kya Yakuwa ekitukubiriza okwewala okuwa abantu ekitiibwa ekisukkiridde, ka babe nga baweereza ba Yakuwa oba nedda. Ate era kituyamba obuteesittala singa omuntu gwe tubadde tussaamu ekitiibwa akola ekintu ekibi.\n21. Omuganyulo ogusingayo oguva mu kuwa abalala ekitiibwa ekibagwanidde gwe guliwa?\n21 Omuganyulo ogusingayo oguva mu kuwa abalala ekitiibwa ekibagwanidde kwe kuba nti ekyo kisanyusa Katonda. Tuba tukoze ekyo ky’ayagala tukole era tuba tukiraga nti tuli beesigwa gy’ali. Bwe kityo, Yakuwa aba n’eky’okuddamu eri abo abamusoomooza. (Nge. 27:11) Leero abantu abasinga obungi mu nsi tebalina ndowooza nnuŋŋamu bwe kituuka ku kuwa abalala ekitiibwa. Mu butuufu tulina enkizo ya maanyi okuba nti Yakuwa atuyigirizza engeri entuufu gye tusaanidde okuwaamu abalala ekitiibwa.\nOMUNAALA GW'OMUKUUMI—OGW'OKUSOMA MU KIBIINA Maaki 2017


Minister Nabakooba ayingidde mu nsonga z’ettaka ly’ekisaawe ekyasendeddwa e Busaabala – CBS FM\nMinister Nabakooba ayingidde mu nsonga z’ettaka ly’ekisaawe ekyasendeddwa e Busaabala\nMinister w’ettaka Judith Nabakooba\nMinister w’ettaka mu ggwanga Judith Nabakooba awandiikidde Ssaabaduumizi wa Police Martin Okoth Ochola, alagire abasirikale be okufulumya obutambi bwa camera ku byaliwo, ng’ekisaawe kye Busaabala kisendebwa.\nMinister Nabakooba okutuuka okuwa ekiragiro kino abadde Busaabala ngaali nábakulembeze mu district ye Wakiso, aba Municipality ye Makindye Ssabagabo saako abebyókwerinda mu kitundu.\nAbaasenda ekisaawe kye kyalo bakikola budde bwa kiro ekyakessa ku lwókubiri lwa wiiki ewedde.\nMu lukiiko olwetabyemu minister Nabakooba n’abakulembeze abalala, abatuuze battotodde engeri ekisaawe kino gyekiyambye okutumbula ebitone,okutegekerako emikolo gya government Emizannyo gya Masomero nébintu ebirala.\nAbakulembeze mu kitundu kino nga bakulembedwa Mayor wa Municipality eno Ssalongo Kabuzu Godfrey Ssemwanga, ssentebe we Gombolola ye Masajja Kiyaga John Baptist eyali Omubaka we kitundu kino Ssempala Emmanuel Kigozi Ssajjalyabeene, Omubaka we kitundu kino David Sserukenya, basabye Minister okunonyereza ku bamu ku bannabwe abekobaana n’ebitongole ebikuuma ddembe, nebatandika okutigomya ebyalo nókubabbako ettaka lyabwe.\nOmubaka wa Gavumenti mu district ye Wakiso Justine Mbabazi alambise nti government esaanidde okukola ekisoboka okulwanyisa gogolimbo ayetobese mu bakulira akakiiko ake byettaka mu district ye Wakiso, nga yandiba nga yavaako ekibba ttaka mu bitundu bino.\nAmyuka Omubaka wa government mu Municipality ye Makindye Ssabagabo Mark Bahengana, alambise nti okunonyereza okwakoleddwa kulaga nti abagambibwa okuba bannyini ttaka okuli ekisaawe kino, tebalina biwandiiko bituufu era abamu kubano baayitidwa okwetaba mu lukiiko luno okutangaaza abatuuze ku nsonga zaabwe nebatalabikako.\nWano Minister Judith Nabakooba wasinzidde nalagira Police okunonyereza bannyini Mmotoka ezakozesebwa okusenda ekisaawe kino bakwatibwe, nga ne Ministry bwekola okunonyereza ku bagambibwa okuba bannyini ttaka lino.


Bakansala e Makindye bakubaganidde mu lukiiko\nMEEYA w’e Makindye, Ali Kasirye Nganda Mulyannyama akyatabuddwa oluvannyuma lw’olukiiko lwe yayise okuggweera mu kukubagana nga Bakansala aba NRM n’abooludda oluvuganya Gavumenti balemeddwa okukkaanya.\nBya PONSIANO NSIMBI NE MARGRET ZALWANGO\nMulyannyama yagambye nti kyabaswazizza eri abalonzi, okulemwa okuteesa ate nga baalondebwa kuteesa n’okumulungula ensonga mu mirembe banogere ebizibu ebiruma ab’e Makindye eddagala.\nOkukubagana kyaddiridde kansala wa NRM, Janat Kiweesi Nassimbwa akiikirira omuluka gwa Kikubamutwe okuleeta ekiteeso ekiwakanya okuyisaamu erinnya lya Bosco Lusagala owa DP ng’akiikirira omuluka gwa Kibuye 1.\nKkanso yagguddwaawo ku ssaawa 4:00 ez’oku makya ku Lwokuna ng’ekubirizibwa Meeya Mulyannyama.\nYasoose kuyita mu biteeso ebyateesebwako mu kkanso y’omulundi ogwayita eyatuula mu kifo kye kimu kyokka nga ne ku mulundi ogwo baalemwa okukkiriziganya nga guno mulundi gwakusatu nga bateesa ku nsonga eno.\nSsaalongo Erias Lukwago yeetabye mu lutuula luno n’afuluma nga terunnaggwa.\nOlwafulumye, Meeya n’akomyawo n’ekiteeso ky’okukakasa omumyuka we ekyaggye aba NRM mu mbeera ne balumba omuwandiisi wa kkanso eyabadde alina okufuna abasemba erinnya lya Lusagala owa DP eyalondebwa Mulyanyama.\nEmbeera yawalirizza bakkansala ba NRM okuvaayo bataase omuwandiisi wa kkanso era we baatandikidde okulwana n’okwerangira ebisongovu.\nMeeya yawaliriziddwa okuyimiriza kkanso okumala ssaawa bbiri n’abalagira okukkakkana.\nOmubaka wa Makindye West, Allan Ssewanyana bwe yalabye embeera etabuse n’avaawo nga talina ky’ayogedde.\nKkanso yazzeemu ku ssaawa 10:00 ez’akawungeezi, Meeya bwe yazzeemu okwanjula ekiteeso, omuwandiisi wa kkanso, Sylivia Nassolo n’amusala ekimuli n’amutegeeza nga mukama we omuwabuzi mu byamateeka bw’asabye ensonga eyogezebweyo aba DP kye bawakanyizza nga bagamba nti etteeka liwa Meeya obuyinza okulonda omumyuka we.\nAba DP 23 n’owa NRM omu baasembye Lusagala okuba omumyuka wa Meeya era ekiteeso ne kiyita.


Olubereberye 41 LCB - Genesis 41 NIVUK | Biblica América Latina\nOlubereberye 41 LCB - Genesis 41 NIVUK\n1Oluvannyuma lw’emyaka ebiri emirambirira, Falaawo n’aloota ng’ayimiridde ku mugga Kiyira; 2 laba mu mugga ne muvaamu ente ennungi ensava musanvu, ne ziriira mu bisaalu. 3 Era laba ente endala embi enkovvu musanvu nazo ne ziva mu mugga, ne ziyimirira wamu na ziri ku lubalama lw’omugga. 4 Ente enkovvu, embi ne zirya ente ennungi ensava. Awo Falaawo n’azuukuka. 5 Ate n’addamu okwebaka n’aloota ekirooto ekirala, laba ebirimba eby’emmere ey’empeke musanvu ebigimu nga biri ku kiti kimu. 6 Era laba oluvannyuma ebirimba ebirala musanvu nga bikaze olw’empewo ez’ebbugumu ez’ebuvanjuba nabyo ne biddirira. 7 Awo ebirimba biri ebikaze ne bimira ebirimba biri omusanvu ebigimu ebirungi. Falaawo n’azuukuka, laba nga kibadde kirooto.\n8 Awo ku makya Falaawo ne yeeraliikirira; n’atumya ne baleeta abalogo bonna ab’e Misiri, n’abagezigezi baamu bonna; Falaawo n’abategeeza ekirooto kye, kyokka ne watabaawo n’omu eyasobola okukivvuunulira Falaawo.\n9 Awo omusenero wa Falaawo n’agamba Falaawo nti, “Ntegedde nasobya nnyo. 10 Falaawo bwe yasunguwalira abaddu be, nze n’omukulu w’abafumbi n’atuteeka mu kkomera, 11 ekiro kimu omukulu wa bafumbi nange twaloota ebirooto, nga buli kimu kirina amakulu ga njawulo ku kinnaakyo. 12 Mu ffe mwalimu omuvubuka Omwebbulaniya nga muddu wa mukulu w’abambowa; bwe twamutegeeza nannyonnyola buli omu ekirooto kye nga bwe kyali. 13 Nga bwe yatunnyonnyola era bwe kityo bwe kyali; nze nazzibwa ku mulimu gwange, ye omufumbiro, n’awanikibwa ku muti.”\n14 Awo Falaawo n’atumya baleete Yusufu, ne bamuleeta mangu okumuggya mu kkomera. Bwe yamala okumwebwa omutwe[a] n’okukyusa engoye ze, n’ajja mu maaso ga Falaawo. 15 Falaawo n’agamba Yusufu nti, “Naloose ekirooto, naye tewali n’omu ayinza kukivvuunula.” 16 Yusufu n’addamu Falaawo nti, “Si nze nzija okukikola, wabula Katonda y’anaabuulira Falaawo amakulu gaakyo.”\n17 Awo Falaawo n’agamba Yusufu nti, “Laba, bwe nabadde nga nneebase ne ndoota nga nnyimiridde ku lubalama lw’omugga Kiyira; 18 ente ennungi ensava musanvu ne ziva mu mugga ne ziriira mu bisaalu; 19 ate ente endala ennafu embi ennyo enkovvu ze sirabangako mu nsi y’e Misiri nazo ne zijja. 20 Awo ente embi enkovvu ne zirya ente ziri omusanvu ensava ezaasoose, 21 naye bwe zamaze okuzirya nga toyinza na kutegeera nti ziziridde, kubanga nga nkovvu nga bwe zaabadde olubereberye. Awo ne ndyoka nzuukuka.\n22 “Ate era mu kirooto kyange nalabye ebirimba ebigimu ebirungi musanvu nga biri ku kiti kimu, 23 n’ebirimba ebirala musanvu ebikaze olw’empewo ez’ebbugumu ez’ebuvanjuba, nabyo ne bivaayo. 24 Ebirimba ebikaze ne bimira biri ebigimu. Ebyo nabitegeezezza abagezigezi ne wabulawo n’omu abivvuunula.”\n25 Awo Yusufu n’agamba Falaawo nti, “Ekirooto kya Falaawo kiri kimu: Katonda alaze Falaawo ky’agenda okukola. 26 Ente omusanvu ennungi gy’emyaka musanvu n’ebirimba omusanvu ebigimu gy’emyaka musanvu; ekirooto kiri kimu. 27 Ente omusanvu embi enkovvu ezajja oluvannyuma, gy’emyaka musanvu, n’ebirimba omusanvu ebikaze olw’empewo ez’ebbugumu ez’ebuvanjuba gy’emyaka omusanvu egy’enjala.\n28 “Nga bwe ŋŋambye Falaawo, Katonda alaze Falaawo ekyo ky’agenda okukola. 29 Wajja kubaawo emyaka musanvu egy’ekyengera mu nsi yonna ey’e Misiri, 30 naye oluvannyuma lwagyo waliddawo emyaka musanvu egy’enjala eryerabiza ekyengera mu nsi yonna ey’e Misiri; enjala eribuna ensi. 31 Ekyengera tekirimanyika n’akatono olw’enjala empitirivu era embi ennyo, eribuna Misiri yenna. 32 Ekirooto kya Falaawo kyekivudde kiddiŋŋanwa, kitegeeza nti ekintu Katonda akikakasa era ajja kukituukiriza mangu. 33 Kale kaakano Falaawo alonde omusajja omukalabakalaba era ow’amagezi amuwe obuvunaanyizibwa ku nsi yonna ey’e Misiri. 34 Era asseewo abalabirira balabirire ensi bakuŋŋaanye ekimu ekyokutaano eky’emmere ey’empeke yonna mu nsi ey’e Misiri okumalirako ddala emyaka omusanvu egy’ekyengera. 35 Bakuŋŋaanye emmere eyo mu myaka egijja egy’ekyengera, bazimbe ebyagi ebinene mu buli kibuga bagikuŋŋaanyize omwo olw’ekiragiro kya Falaawo, bagikuume. 36 Emmere eyo eriterekebwa olw’enjala eriba mu nsi okumalako emyaka omusanvu egy’enjala erigwa mu Misiri yonna; ensi ereme okuzikirizibwa enjala.”\n37 Ebigambo bya Yusufu ne biwulikika bulungi mu matu ga Falaawo n’ag’abaweereza be bonna. 38 Falaawo n’agamba abaweereza be nti, “Tuyinza okufuna omuntu ng’ono Yusufu omuli Omwoyo wa Katonda?” 39 Awo Falaawo n’agamba Yusufu nti, “Katonda nga bw’akulaze bino byonna, tewali mulala mukalabakalaba, omugezi okukwenkana ggwe. 40 Gw’onoofuganga olubiri lwange, era abantu bange banaakolanga kyonna ky’onoobalagiranga; wabula nze kabaka n’abanga waggulu wo.” 41 Awo Falaawo n’agamba Yusufu nti, “Laba, nkutadde wo okufuga ensi yonna ey’e Misiri.” 42 Olwo Falaawo n’alyoka aggya empeta[b] ku ngalo ye n’aginaanika Yusufu, n’amwambaza ekyambalo ekya linena omulungi, n’omukuufu ogwa zaabu mu bulago bwe. 43 N’amuwa n’okutambuliranga mu ggaali lye eriddirira mu kitiibwa ng’erya Falaawo mwe yatambuliranga. Bonna ne bavuunama mu maaso ga Yusufu nga bwe bagamba nti, “Muvuuname.” Bw’atyo Falaawo n’amuteekawo okufuga ensi yonna ey’e Misiri.\n44 Falaawo n’agamba Yusufu nti, “Nze Falaawo, naye awatali kigambo kyo tewali muntu aliyimusa mukono gwe newaakubadde ekigere kye mu Misiri.” 45 Falaawo n’atuuma Yusufu erinnya Zafenasipaneya; n’amuwa Asenaasi muwala wa Potiferi kabona wa Oni okuba mukazi we. Bw’atyo Yusufu n’atambula okubuna Misiri yonna.\n46 Yusufu yali aweza emyaka amakumi asatu bwe yatandika okuweereza Falaawo, ye kabaka w’e Misiri. Awo Yusufu n’ava mu maaso ga Falaawo n’agenda n’abuna Misiri yenna. 47 Mu myaka omusanvu egy’ekyengera emmere yabala n’ekamala. 48 Yusufu n’akuŋŋaanya emmere mu Misiri mu myaka omusanvu egy’ekyengera n’agiterekera mu byagi ebinene mu bibuga. Mu buli kibuga n’akuŋŋaanyizamu emmere eyavanga mu nnimiro ezikyetoolodde. 49 Yusufu n’atereka emmere mpitirivu, n’ebanga omusenyu ogw’oku nnyanja, okutuusa lwe yalekeraawo okugipima, nga tekisoboka kugipima.\n50 Omwaka ogw’enjala nga tegunnatuuka Yusufu yafuna abaana aboobulenzi babiri, Asenaasi, muwala wa Potiferi kabona wa Oni be yamuzaalira. 51 Omwana eyasooka yamutuuma Manase, kubanga Yusufu yagamba nti, “Katonda anneerabizza obuzibu bwange bwonna, n’ennyumba ya kitange.” 52 Owookubiri n’amutuuma Efulayimu, kubanga yagamba nti, “Katonda anjazizza mu nsi mwe nabonaabonera.”\n53 Awo emyaka omusanvu egy’ekyengera ekyali mu nsi y’e Misiri ne giggwaako. 54 Emyaka omusanvu egy’enjala ne gitandika nga Yusufu bwe yayogera. Enjala n’egwa n’ebuna mu nsi zonna, kyokka yo mu Misiri nga emmere mweri. 55 Enjala bwe yagwa mu Misiri, abantu ne bakaabira Falaawo olw’emmere. Falaawo n’agamba Abamisiri nti, “Mugende eri Yusufu; ky’anaabagamba, kye muba mukola.”\n56 Kale enjala bwe yabuna Misiri, Yusufu n’asumulula ebyagi by’emmere byonna; n’aguza Abamisiri emmere. 57 Ensi zonna nazo ne zijja e Misiri eri Yusufu okugula emmere; kubanga enjala yayitirira mu nsi zonna.\n41:14 okumwebwa omutwe Abamisiri baamwanga ebirevu n’enviiri, ekintu Abaebbulaniya kye bataakolanga.\n41:42 Empeta zakozesebwanga okukakasa ebiwandiiko ebikulu.


Besigye awadde government nsalesale ku kyébbeeyi yébintu eyeyongera okulinnya – ayagala ekendeeze ba minister – CBS FM\nBesigye awadde government nsalesale ku kyébbeeyi yébintu eyeyongera okulinnya – ayagala ekendeeze ba minister\nRtd Dr. Kiiza Besigye akulira ekisinde kya The People’s Front For Transition\nOmukulembeze wékisinde ky’e byóbufuzi ekya People’s front for Transition Rtd Dr. Kiiza Besigye awadde government nsalesale wa nga 01 july, 2022 okuba ngériko enkyukakyuka zekoze ebbeeyi yébintu ekendeere.\nAgambye nti singa tekikolebwa, aliko entegeka endala gyaluse mwagenda okuyita okukunga abantu mu buli kitundu ky’e ggwanga okutandika okubanja government, ebeeko nekyekola ku bbeeyi yébintu.\nBesigye abadde ku kitebe kya Jeema e Mengo gyáweeredde nsalesale eyo.\nYennyamidde nágamba nti bannansi tebayinza kuba nga beyaguza luggyo,kyokka nga waliwo bebagulira emmotooka ezóbuwanana era nga bebasalawo ku nsonga zonna ezéggwanga.(sipiika wa parliament nómumyuka ka bebakagulirwa emmotoka kapyata kika kya Benz).\nMu ngeri yeemu Besigye agambye nti government erina okukendeeza ku nsaasaanya yaayo, ekendeeze ku muwendo gwaba minister abasoba mu 80, balina abakuumi abamu balina némmotoka ezibawerekera, abawi bámagezi aba president nti nabo bakendeere, ba RDC nókusala ku misaala gyábakungu ba government abasasulwa obuwanana, nga kwotadde nókukendeeza emisolo esobole okutaasa embeera yébyenfuna eyekanamye mu ggwanga.\nAgambye nti banansi embeera gyebalimu mbi okusinga newebaabeerera mu muggalo gwa covid 19.\nBesigye akikaatiriza nti obwavu obuluma bannansi bulwadde bwennyini obugenda okutta abantu nga babuliddwa ekyokulya\nBesigye mungeri yemu agambye nti ye tagenda kutya kusibwa mu makomera ngálwanirira eddembe ly’abalala.


Bukedde Online - Olutalo e Nakawa; Bakansala ne Meeya balwanira ki?\nAKALEEGA bikya akali wakati wa meeya wa Nakawa, Ronald Balimwezo ne bakansala kasinze kwetooloolera ku nsonga za ttaka. Meeya agamba nti waliwo abagagga abaagala okuyita mu bakansala okuleeta emivuyo mu kulonda akakiiko k’ebyettaka basobole okubaako ettaka lye beekomya.\nBakansala Fredrick Kisembo owa Luzira Prisons (ku kkono) ng’ alwanagana ne Khasim Ddungu Sagalabayomba owa Kyanja . Baabadde mu lukiiko lwa kkanso y’e Nakawa e Nagulu gye buvuddeko.\nEttaka eririko embiranye lisangibwa mu Zooni 3 eza Kasenke Nagulu, ekisaawe ky’e Kataza-Bugolobi, ettaka ly’e Bugolobi okuliraana ewa Nyakana, ekisaawe ekiriraanye Youth Aid e Mbuya, ettaka erisangibwa mu zooni ya Buyinja- Nagulu, olutobazi lw’e Kinnawattaka n’ettaka eririraanye Spear Motors e Nakawa.\nWiiki ewedde bakansala ba munisipaali y’e Nakawa baatabukidde Meeya Ronald Balimwezo nga bamulanga okubayita ababbi nti beekobaana n’abaagala okutwala ettaka mu Nakawa.\nBaabadde mu lukiiko olwabaddemu okulonda abantu abataano abagenda okukiikirira munisipaali y’e Nakawa ku kakiiko k’ettaka. Meeya Balimwezo mu b’ayagala ku kakiiko kuliko; Ronald Ruhinda, Jackie Kemigisha, Deogratius Tendo, Wilberforce Sseryazi ne Margaret Serunjogi Nassanga.\nWinnie Nandudu, kansala omukyala owa Naggulu 1 yaleese akatambi akaliko eddoboozi lya Balimwezo wabula kaabadde kakyagenda mu maaso n’okuzannya Balimwezo n’amulagira okukaggyako. Nandudu naye yamusabye okubeetondera kyokka n’agaana ng’agamba nti takkiriza byabadde byogerwa.\nAkavuyo kaavudde ku Simon Barigo kansala wa Naggulu 1 okwagala okwogera kyokka Balimwezo n’amusirisa ekyamunyiizizza n’agenda okubba omuggo gwe ogumuwa obuyinza kyokka Ben Mwanje omuserikale wa kkanso n’ayanguwa okugukwata.\nBalimwezo ne SserunjogiMeeya Ronald Balimwezo (mu gawuni ku ddyo) ng'ava mu lukiiiko ne meeya w'e Kawempe Emmanuel Serunjogi.\nBaatandise okugulwanira era ne bakansala abalala ne bamwegattako mu lutalo olwalanze ne balufulumya n’ebweru gye beesikidde amataayi.\nBalimwezo agamba nti mu Nakawa mulimu emivuyo gy’ettaka mingi olw’abagagga abaagala okwezza ettaka ng’erimu liriko abatuuze be baagala okusindiikiriza.\nAgamba nti olw’okwewala emivuyo egitera okwetobeka mu bukiiko bw’ettaka obwa KCCA, yasalawo okulonda abantu abatayinza kutiiririra kuwaayo ttaka lya bantu eri abagagga abeeyagaliza bokka.\nAyongerako nti waliwo abagagga be yasuuza ettaka erimu mu bitundu bya Nakawa, abaagala okuyita mu bakansala okulemesa okuyisa abantu abataano abalina okubeera ku kakiiko k’ebyettaka abaasunsuddwa nga baagala bateekewo abaabwe be bayinza okuyisaamu ddiiru zaabwe ez’okutwala ettaka.\nBalimwezo agamba nti newankubadde ng’etteeka ly’okulonda abantu abanaabeera ku kakiiko k’ettaka limuwa enkizo okusunsula abantu bataano, bakansala bamulemesa nga baagala okulonda abaabwe be banaakozesa okugemulira abagagga ettaka.\nYategeezezza nti waliwo bakansala abasaba ekyojjamumiro okuyisaawo abantu abo be baagala okwezza ettaka nga be beekiika mu bantu abaalondeddwa ku kakiiko.\nWabula Samuel Kisame Kansala w’omuluka gwa Bukoto 2 awakanya ebyogerwa Balimwezo ng’agamba nti tewali mugagga gwe bakolagana naye kumulemesa kulonda abantu bano wabula baagala abeere mulambulukufu ng’alonda olukiiko luno.\nYagambye nti mu ntuula essatu ze baakeetabamu azze akyusa amannya gano ate tewali n’omu gwe yali akkirizza kukubwamu tooci nga bwe balagirwa. Yayongeddeko nti tewali muntu yenna gwe baagala kuleeta ku lukiiko luno nga Balimwezo bw’alowooza.\nKisame yagambye nti abamu ku bantu be yalonda ku lukiiko luno ba hhanda ze okuli; Wilberforce Seryazzi ne Deogratius Tendo kuba tebabeera Nakawa.\nBakansala nga balwanira omuggo. Bakansala b'e Nakawa nga balwanira omuggo mu kkanso y'e Nakawa mu lukiiko lwe baayiye.\nBalimwezo agamba nti tajja kukkiriza kibbattaka mu Nakawa nga bakansala be abamu bwe baagala okukola era n’abo be yalonda ku lukiiko luno bw’anaakizuula nga balya enguzi nabo ajja kubaggyayo.\nKisame yatuuse n’okulumiriza nti Meeya okuba mu lukwe n’abaalondeddwa ku kakiiko okwefuula abawa bakansala abamu enguzi bakkirize okubasemba ku kakiiko.\nKisame agamba nti Balimwezo by’akola ayagala kuboonoona ng’abalabisa bubi mu bantu baabwe.\nRobert Asiimwe, kansala wa Nagulu 2 agamba nti ye yalemesa abagagga okutwala ettaka eriri mu zooni okuli Buyinja, Kasenke 1,2 ne 4 kyokka Balimwezo amusibako eky’okwekobaana n’abagagga bagobeko abantu ekitali kituufu.\nBalimwezo agamba nti waliwo abagagga ne kkampuni ezimu ezirina ettaka lye baagula mu makubo agatali matuufu nga kati baagala bayiseemu akakiiko akatali keesimbu batwale ettaka ly’abantu.\nEntalo Nakawa meeya ne bakansala\nBakansala ba KCCA abagenda e Kankwanzi basattizza Lukwago


Bukedde Online - Eby'omugagga okutulugunya abantu biikwasizza abakungu ba poliisi 4 okuli ne DPC\nEby'omugagga okutulugunya abantu biikwasizza abakungu ba poliisi 4 okuli ne DPC\nLaba ffaasifaasi abaddewo ng'abantu bagula ennyama ya Paasika\nPoliisi etandise ebikwekweto ku bboodabood...\nAdded 12th April 2020\nEby'omugagga Abid Alam okutulugunya abantu ku nsonga z'ettaka zikwasiza abakungu ba poliisi bana e Kassanda.\nBYA MAGRET ZALWANGO\nAbakwatiddwa kuliko akulira okunonyereza ku misango mu bitundu bya Wamala SP Wilber Ostin Wanyama, DPC we kassanda ASP Omellano Daniel , akulira okunonyereza ku poliisi ye kassanda Beitera Peter nakulira okukuuma fayiro za poliisi Sgt Azale.\nLt col Edith Nakalema eyalagidde bano okuwatibwa yategezezza nti bano nga bakolera ku biragiro bya Alam babulankanya fayiro ezigambibwa nti zaggulwawo kumusiga nsimbi ono .\nAlam nga naye yakwatiddwa ku biragiro bya Nakalema yaggulwako emisango omuli okutulugunya abantu, okukaka omukazi akaboozi mu kirindi ssaako okwonoonya ebintu byabantu.\nBino biva ku nkaayaana ku Ttaka ngabatuuze balumiriza musigansimbi ono okwagala okubatwalako ettaka lyabwe olwo naasindika basajja be okukola effujjo ku Bantu ngabayambibwako poliisi ssaako okuddira ebikwata ku fayiro zonna ezimuvunaanibwa nebabikwasa omugagga Alam abatuuze gwebalumiriza.\nNakalema yagambye nti bofiisa abaakwatiddwa akakiiko kaakulembera aka state house anti corruption unit nga bakolaganira wamu ne bambega ba poliisi aba CID era naduumira poliisi mu ggwanga Martin Okoth Ochola yategezeddwa ku nsonga zino nabakkirizza okukwata bofiisa bano.\nYayongeddeko nti bano baguddwako emisango okuli okukwata obubi fayiro zemisango, okwekobaana okuzza emisango ssaako okweyisa mu mpisa ekontana nenkola yemirimu gyabwe.\nBofiisa bano baakwatiddwa ku ofiisi za Nakalema mu Kampala gyebabadde bayitiddwa okwenyonyolako nebakwasibwa bambega ba poliisi nebatwalibwa e Kibuli okunyonyola bambega ku biibogerwako.\nOmwogezi wa poliisi mu ggwanga Fred Enanga nga naye yabaddewo nga bofiisa bano bakwatibwa yategezezza nti okunonyereza kugenda kukolebwa obujulizi bwebunavaayo bofiisa bavunaanibwe mu kkooti.\nEnanga era yavumiridde bofiisa ba poliisi alema okukola emirimu gyabwe mu butuufu nategeeza nti tebajja kubikkiriza.\nBayimirizza 6 ku by'okukuba omuyizi amasasi\nEkizimbe ky'essomero kigwiiridde abayizi\nKitooke ne Chris Evans ensimbi zibatabudde: Baawukanye


Ssabakristu agoba abatuuze ku ttaka - Radio Simba, The Best Luganda Station in the World !\nSsabakristu agoba abatuuze ku ttaka\nSsabakristu w’ekigo ky’oku ssaza e Masaka amaaso gamumyukidde mu lukiiko lw’ekyalo olutudde ku kyalo Kirumba B mu ggombolola y’e Katwe – Butego ng’abatuuze bamulumiriza okubagobaganya ku bibanja byabwe bye bagamba nti tabirinako kakwate.\nAbatuuze bano nga bakulembeddwamu ssentebe waabwe, Rose Ssanyu Nabukeera balumiriza Ddibya okukozesa olukujjukujju n’ekigendererwa ky’okubagobaganya ku bibanja byabwe bye beegulira ku ssente zaabwe.\nBano era balumiriza poliisi okutiitiibyanga Ddibya nga buli lwe batwalayo ensonga zaabwe tezikolebwako ekiviiriddeko Ddibya okubaliisa akakanja buli lukya.\nOlukiiko luno lubadde lukubirizibwa omumyuka w’omubaka wa Pulezidenti e Masaka, Joseph Ssekasamba, alagidde poliisi okusooka okulinda okussa ebiragiro bya kkooti mu nkola okutuusa nga waliwo ebimaze okugonjoolwa ku nsonga eno.\nomubaka agudde ku kabenje\nPoliisi ewalirizza aba FDC okuva ku leediyo e Jinja